कथा भर औकात – (पुरातन अन्दाज में एगो नया कहानी) – Anjoria\nमई 1, 2021 उदय प्रकाश, कहानी, भोजपुरी\nएगो कवना दो देश में, एगो राजा रहन. रजवा के सात गो रानी रही. सातो रनियन से एकए गो लइका रहे. जवना रानी से पुछाय तवन बतावे कि हमरा एगो राजकुँवर, रजवा बिना पुछले बतावे कि हमरा सात गो.\nआ एगो कवना दो दोसरा देश में, एगो रानी रही. रनिया के सात गो राजा रहन. सातो रजवन से एकए गो लइकी रहे. जवना राजा से पुछाय तवन बतावे कि हमरा एगो राजकुँवरी, रनिया बिना पुछले बतावे कि हमरा सात गो.\nरजवा के सातो राजकुँवर जले छोटे-छोटे रहले तले रजवा के दिन उन्हनी के साथे खेलत-खेलावत मजे में बीतल, बाकिर बढ़त-बढ़त सातो राजकुँवर जब एकइस पार क गइले त आपुसे में खेले लगले, रजवा अकेल पर गइल. सातो राजकुँवर जब आपुसे में खेले लगले त सातो रनियन में दिदिया-बुचिया होखे लागल. रजवा दुसरकी के बोलावे त ना आवे कि तिसरकी के अँगुरी पड़कावे के बा, छठवीं के बोलावे त ना आवे कि पहिलकी के ढील हेरे के बा. सतवीं कहे कि चउथकी साथे दू दान अवरू गोटी खेल लेब, त पँचवीं से कहब कि राजा जी बोलावत बाड़े जइबू त जा, ना त दू दान तूहूँ खेल ल. रजवा अवरू अकेल पर गइल.\nजवना रानी से पुछाय तवन बतावे कि हमरा सात गो राजकुँवर, रजवा से पुछाइत त बताइत कि हमरा केहू ना. त राजा कहले कि हमरा एगो अठवीं रानी चाहीं. चहला के देर रहे. जतना\nहथिवाह, ओकरा से दोगिना घोड़वाह, आ जतना घोड़वाह, ओह से दोगिना पाँवपैदल सिपाही लिहले, आ चल दिहले अठवीं रानी के जोह में.\nरनिया के सातो राजकुँवरी जले छोटे-छोटे रहली तले रनिया के दिन उन्हनी के साथे खेलत-खेलावत मजे में बीतल, बाकिर बढ़त-बढ़त सातो राजकुँवरी जब अठारह पार कइली त आपुसे में खेले लगली, रनिया अकेल पर गइल. सातो राजकुँवरी जब आपुसे में खेले लगली त सातो रजवन में भइया-बबुआ होखे लागल. रनिया दुसरकू के बोलावे त ना आवे कि तिसरकू खातिर चुनौटी में चूना भरवावे जाए के बा, छठऊँ के बोलावे त ना आवे कि पहिलकू के मिर्जई में खोंच लागल बा, रफू करावे जाय के बा. सतऊँ कहे कि चउथकू से दू गाल बतिया लेब त पँचऊँ से कहब कि रानी जी बोलावत बाड़ी जइबऽ त जा, ना त दू गाल तूहूँ बतिया ल. रनिया अवरू अकेल पर गइल.\nजवना राजा से पुछाय तवन बतावे कि हमरा सात गो राजकुँवरी, रनिया से पुछाइत त बताइत कि हमरा केहू ना. त रानी कहली कि हमरा एगो अठवाँ राजा चाहीं. चहला के देर रहे. जतना हथिवाह, ओकरा से दोगिना घोड़वाह, आ जतना घोड़वाह, ओह से दोगिना पाँवपैदल सिपाही लिहली आ चल दिहली अठवाँ राजा के जोह में.\nअब चाहे आज चाहे काल्ह चाहे परसों, चाहे एह जंगल में चाहे ओह में, चाहे एह नगर में चाहे ओह में, ‘अठवीं-रानी-चाहीं’ राजा के, ‘अठवाँ-राजा-चाहीं’ रानी से भेंट त होखहीं के रहे. त भेंट भइल. रजवा के हाथी रनिया के हाथी से कहले स कि भला भेंटइलऽ स भाई, ना त ई रजवा हरमजादा अभी अवरू के जाने कतना धउराइत ! रनिया के घोड़ा रजवा के घोड़ा से कहले स कि भला भेंटइलऽ स भाई, ना त ई रनिया हरमजादी अभी अवरू के जाने कतना धउराइत !\nअइसने कुछ एने के पाँवपैदल के ओने के पाँवपैदल से आ ओने के पाँवपैदल के एने के पाँवपैदल से कहे के रहे, बाकिर कहल केहू से केहू ना कुछुओ, कि कवन ठेकान कि कवन जाके रजवा के काने लगा आई, रनिया के काने लगा आई, कि फलनवा कहत रहे कि रजवा हरमजादा, फलनवा कहत रहे कि रनिया हरमजादी ! जवन बात हथियन प भरोसा क के हाथीलोग कह के हलुकाऽ गइल आ घोड़वन प भरोसा क के घोड़ालोग कह के हलुकाऽ गइल, तवने बात के बोझा लेले-देले हथिवाह, घोड़वाह आ पाँवपैदल भाईजीलोग जब जमीन प ढहला लेखा बइठल त\nहथियन के बड़ा मोह लागल, घोड़वन के बड़ा मोह लागल. मोह लागल, त उन्हनी के अपना-अपना पोंछ से, अपना-अपना देह के माछी-मच्छड़ के साथे-साथे थोर-बहुत उन्हनियो के देह के माछी-मच्छड़ उड़वलन स, आ एही माया-मोह के चक्कर में, जइसे सब दिन, तइसे ओहू दिन, खूँटा ना तुड़वलन स.\nबाकिर पोंछ ना रजवा के रहे, ना रनिया के रहे. त के उड़ावे माछी, के उड़ावे मच्छड़. ना रजवा के आँखिन नीन, ना रनिया के आँखिन नीन. त बइठला के अनमाना, दुन्नो में दुक्खम-सुक्खम होखे लागल. कइसे-कइसे… पुछाइल आ अँइसे-अँइसे…बतावल गइल. त पता चलल कि इनिका एगो अठवाँ के आस, उनुका एगो अठवीं के तरास. त होत-होत भइल कि अठवाँ लायक हम होखीं त हमरे के अठवाँ होखे द, त होत-होत भइल कि अठवीं लायक हम होखीं त हमरे के अठवीं होखे द. त भइल कि सातो रानी का कहिहें, सातो राजा का कहिहें ! त भइल कि उँह, ना ढील हेरे से फुरसत पइहें ना कुछ कहे पइहें, भइल कि उँह, ना चुनौटी भरवावे से फुरसत पइहें, ना कुछ कहे पइहें. त भइल कि सातो राजकुँवर का कहिहें, सातो राजकुँवरी का कहिहें !\nराजा कहहीं जात रहन कि ‘उँह’, रानी कहहीं जात रही कि ‘उँह’, कि राजा के मन के रजाई अन्हरिया में चल गइल, एकइस-गुना-सात-साल के बपाई अँजोरिया में चल आइल, रानी के मन के रनियाई अन्हरिया में चल गइल, अठारह-गुना-सात-साल के मतरियाई अँजोरिया में चल आइल. बाप के अपना तिसरकू के चउथका साल के बेरामी इयाद परल कि कइसे केहू के गोदी जाय त काँय-काँय करते रह जाय, हमरा गोदी आवते चुपा जाय ! इयाद परल त लगले सुसुके. मतारी के अपना सतवीं के छठवाँ साल के बदमासी इयाद परल कि कइसे अपने रानी बन गइल,\nअपना बाकी बहिनियन के राजा बनवलस आ गिनला प एगो कम पवलस त छेरियाऽ गइल कि माई के सात गो राजा, हमरा एगो कम कइसे ! इयाद परल त लगली बिहँसे. भइल कि काहे तू बिहँसलू, काहे तू सुसुकलऽ. बतवली कि काहे हम बिहँसलीं त ऊहो बिहँसले, बतवले कि काहे हम सुसुकलीं त ईहो सुसुकली.\nसुसुकत-बिहँसत बिहान भइल. बिहान भइल त रानी कहली कि अ हो, जब सात से मनभरन ना भइल त अठवाँ से होइए जाई, एकर कवन गरण्टी ! त राजा कहले कि हँ हो, जब सात से ना भइल मनभरन त अठवीं से होइए जाई एकर कवन गरण्टी !\nत एने से रानी कहली कि ए हो, काहे ना हमके बना ल तू आपन सम… आ ओने से राजा कहले कि हे हो, काहे ना हमके बना ल तू आपन सम… आ ओने से रानी कहली कि ‘धिन’, आ एने से राजा कहले कि ‘धी’. राजा जब रानी के मीठेमुँहे ‘समधिन’ कह के गोहरवले, त राजा के लागल कि रानी प सोभल ई समधिन कहाइल, आ रानी जब राजा के मीठेमुँहे ‘समधी’ कह के गोहरवली, त रानी के लागल कि राजा प सोभल ई समधी कहाइल.\nपता ना कि साँच कि झूठ, बाकिर सुने में आवेला कि चिन्हाय मत तवना खातिर बस अतने कि समधी के ‘धी’ के ‘धा’ में बदल दियाइल आ ओही समधी-समधिन वाला दिन के इयाद में तबला के बोल में ‘धा धिन धिन धा’ आइल.\nत भइल कि ए हो, हमरा त तूहीं एगो समधी भेंटइबऽ, तहरा त सात गो समधी भेंटइहें ! त भइल कि हे हो, हमरा त तूहीं एगो समधिन भेंटइबू, तहरा त सात गो समधिन भेंटइहें ! त भइल कि समधी त सातो समधिन के सात गो भेंटइहें आ भेंटइहे त सातो समधी के सात गो समधिन. बाकिर तवन त तब, जब सातो समधी के, सातो समधिन, कहिहें कि ओक्के, सातो समधिन सातो समधी के कहिहें कि ओक्के. त भइल कि कइसे ना कहिहें कि ओक्के. अब्भी ना कहिहें त तब त कहिहें जब राजकुँवरी कहिहें स कि राजकुँवर सब ओक्के, राजकुँवर कहिहें स कि राजकुँवरी सब ओक्के.\nत भइल कि ना कहिहें स राजकुँवरी तब ? ना कहिहें स राजकुँवर तब ? तब, रानी होके सोचली जब रानी, त सोचली कि केकरा बेंवत कि रानी से बाँव-दहिन जाई ! तब, राजा होके सोचले जब राजा, त सोचले कि केकरा बेंवत कि राजा से बाँव-दहिन जाई ! बाकिर माई होके सोचली जब रानी त चिन्ता से चलली, फिक्किर में पर गइली. बाप होके सोचले जब राजा त चिन्ता से चलले फिक्किर में पर गइले.\nअब जब रजवे चिन्ता से चल के फिक्किर में, जब रनिए चिन्ता से चल के फिक्किर में, त के पूछेला हाथी के, के पूछेला घोड़ा के. के पूछेला हथिवाह के, के पूछेला घोड़वाह के. के पूछेला पाँवपैदल के. जले सहले सहाइल तले त सहाइल, जब ना सहाइल, त हार-दाँव देके, पाँवपैदललोग घोड़वाहन के कान में, घोड़वाहलोग हथिवाहन के कान में फुस्फुस्फुसाइल कि, की त कहऽ स भाई, ना त केहू से कुच्छो कहवावऽ स भाई… कि आन के चिन्ता में, आन के फिक्किर में आपन दिन कतना नसाई ! हमनो के घर बा, दुआर बा, खेत बा, बधार बा, कि हमनो के बाल-बाचा बा, कि हमनो के बाबू, कि हमनो के माई !\nत हथिवाह लोग हाथी से कहवावल, घोड़वाह लोग घोड़ा से कहवावल. कहवावल त हाथीलोग कहले हँकड़ के, आ घोड़ालोग हिनहिना के कहले कि तेहीं एगो नइखस रे रजवा, तेहीं एगो नइखिस रे रनिया, हमनियो के बानीं. हथियन के हँकड़ल जब सुनाइल, सुनाइल जब घोड़वन के हिनहिनाइल त रजवा के चिन्ता चटक गइल, फिक्किर फेंकाऽ गइल, रनिया के चिन्ता चटक गइल, फिक्किर फेंकाऽ गइल. त कहले राजा कि एगो हमहीं त नइखीं, सात गो राजकुँवर बाड़े, सातो के सात गो माई. त हमहीं काहे सोचीं, ऊहो लोग सोची. त कहली रानी कि एगो हमहीं त नइखीं, सात गो राजकुँवरी बाड़ी, सातो के सात गो बपसी. त हमहीं काहे सोचीं, ऊहो लोग सोची. त भइल कि केहू के केहू प थोपल मत जाय, जइसे हम पा गइलीं तोह के, तू हम के, सब्भे के सब्भे के पावे दिआय.\nहथियन के गुरभेली खिया के आ घोड़वन के रहिला, तनाइल तम्बू उखड़ाइल आ बिदाई के गाना गवाइल. रानी आपन सात हाथी देके राजा के बिदाई कइली, सोना-चानी के हउदा से साज के, राजा आपन सात घोड़ा देके रानी के बिदाई कइले, सोना-चानी के जीन से साज के. रानी राजा के गुन गावत अपना राज, अपना रनिवास में गइली, राजा रानी के गुन गावत अपना राज, अपना रजवास में गइले.\nएने रानी के गुन गवला से राजा जब फुरसत पवले त अपना सातो रानी से जा-जा के कहले कि हमरा त पतोह के सवख, तहार तू जानऽ. त सातो रानी बटोराऽ के कहली कि हमनी के सवख त तहरा से जादे. त राजा कहले कि जोहीं ? त सातो जनी कहली कि जोहब जा हमनी के, तहार कवन, पतोह जोहे जइबऽ, मेहरारू लेके आ जइबऽ ! त राजा कहले कि हथिसार में सोना-चानी के हउदा-साजल सात गो हाथी बा, लेके जा, जोहऽ जा. कहला के देर रहे, सातो जनी चल देली.\nओने राजा के गुन गवला से रानी जब फुरसत पवली त अपना सातो राजा से जा-जा के कहली कि हमरा त दमाद के सवख, तहार तू जानऽ. त सातो राजा बटोराऽ के कहले कि हमनी के सवख त तहरा से जादे. त रानी कहली कि जोहीं ? त सातो जना कहले कि जोहब जा हमनी के, तहार कवन, दमाद जोहे जइबू भतार लेके आ जइबू. त रानी कहली कि घोड़साल में सोना-चानी के जीन-साजल सात गो घोड़ा बा, लेके जा, जोहऽ जा. कहला के देर रहे, सातो जना चल देले.\nहथियन के रस्ता चीन्हल रहे, घोड़वन के रस्ता जानल रहे. रानीलोग हथियन के हेने हुदुकावे, बाकिर ऊ ओनहीं जायँ जेने जाय के रहे. राजालोग घोड़वन के होने हाँके, बाकिर ऊ ओनहीं जायँ जेने जाय के रहे. त एने रानीलोग कहल, ओने राजालोग कहल कि बुझाता कि भगवान के कुछ आपन मर्जी बा. ऊ दिन आ आज के दिन, जवना बात प आपन कवनो बस ना, तवना के ‘भगवान के मर्जी’ कहे के चलन, तहिया जवन चालू भइल, तवन आज ले चलत बा, चलते जात बा.\nघोड़ालोग कतनो रेहों-रेहों चलल, दुलकी प, आ हाथीलोग कतनो तेज चलल, दोमत, बाकिर जहाँ पहुँचे के रहल तहाँ घोड़ालोग, राजालोग के लेले-देले, जइसे हर दाईं हर ठाईं पहुँचेला, ओसहीं एह कथवो में, एहू ठइँया एहू दइँया, हाथीलोग से पहिले पहुँच गइल. राजालोग घोड़ा के पेट प कतनो एँड़ियावल, घोड़ा लोग अड़ गइल, त अड़ गइल. त राजालोग बूझ गइल\nकि ईहे बुला ऊ, भगवान के मर्जी वाला जगहा ह. सोचले त रहे लोग कि भगवान के मर्जी वाला जगहा प सात गो दमाद-जोग नवहा-नवतरिया एँड़ी-दोंड़ी-तिल्ली-चहुँरी-चाँप-सेख-सुतिर्जा करत भेंटाऽ जइहें, बाकी इहँवा त जेने देखऽ तेने, घोड़ा आ हाथी के लीद, तम्बू-कनात के खूँटा आ बाँस. दसो दिशा ताक के आ झाँक के, जब बइठल लोग थाक के, त हरियर मन ठूँठ\nभइल, भगवान प भइल भरोसा बुझाइल कि टूट गइल. ई टुटलका जले सहले सहाइल, तले त सहाइल, जब ना सहाइल, त हार-दाँव देके, अपना के साफ-सफाई में जोतल लोग, अहरा बोझल लोग, आटा मँड़ाय लागल, आलू-बैगन भुनाय लागल. अदिमी पीछे सात के हिसाब से सात-साते उनचास आ एगो अपना रनिया के जोड़ के पचास गो फुटेहरी के आटा सनाइल आ मँड़ाइल, बाकिर गढ़ाइल त गिनाइल त पचास के दुन्ना, एक प दू सुन्ना हो गइल. जे सनले रहल सेकर कहनाम कि हमरे दोष, अधिका सनाऽ गइल, जे मँड़ले रहल सेकर कहनाम कि हमरे दोष, अधिका मँड़ाऽ गइल. बाकिर, दोष देबे खातिर नया-नया भेंटाइल रहन भगवान, त सबके दोष सबसे उठा के उनुके माथे मढ़ाऽ गइल.\nअभी फुटेहरी झराते रहे, चोखा मिंसाते रहे कि सातो हाथीलोग सातो रानीलोग के लेले-देले आ गइल. रानीलोग जब देखल कि सब कुछ अतना साफ आ सगरो अतना सफाई, आ हाथी से उतरत कहीं कि सेवकाई में सत-सत गो सुग्घर जवान पहिलहिंए से बाटी-चोखा बना के हाजिर, त जाहिर बात कि भगवान प ओह लोग के भरोसा अवरू अटूट भइल. ओने राजालोग जब देखल कि अचके में सोझा, अइसन अटूट आ अइसन अचूक सुघराई, त भगवान से टूट गइल भरोसा फेरू से जूट गइल. ऊ दिन, आ आज के दिन, तहिए से भगवान प मरदन के भरोसा बात पीछे टूटत आ बात पीछे जूटत, आ तहिए से भगवान प मउगिन के भरोसा एक बे जूटल त भगवनवो के तुरले ना टूटल.\nत टूट के भइल स्वागत-सत्कार. जे सनले रहन से कहले कि भला कि बढ़ाऽ के सनलीं, जे मँड़ले रहन से कहले कि भला कि बढ़ाऽ के मँड़लीं. कहाँ उठाँव कहाँ बइठाँव का खियाँव का पियाँव के लागल जब झरी, आ रानीलोग सुनली जब सातो सेवकान के लस-फस बतकही, बाते-बाते जी-जी, त जान गइली कि इन्हनी के ना खेत के ना बधार के, हमने-अस अद-बद के कवनो-ना-कवनो दरबार के. बाते-बाते जनली लोग कि जइसे हमनी के एगो के सात गो, ओसहीं इन्हनियो के एगो के सात गो. त दुन्नो तरफ से, बाते-बाते भइल कि जिनिगी भ त एक-साथे-साते के जनलीं जा, धन्न भगवान, कि एही जिनगानी में आज, सात-साथे-सात के जनलीं जा. त राजालोग कहले कि आवत बेर रनिया से ना कहले रहितीं जा कि ‘तें जइबे जोहे दमाद त भतार लेके आ जइबे’, त आज लवटि के देखइतीं जा कि देख, हमन सातो के सात गो, तोरा एको ना. रानीलोग कहली कि आवत बेर रजवा से ना कहले रहितीं जा कि ‘तें जइबे जोहे पतोह त मेहरारू लेके आ जइबे’, त आज लवटि के देखइतीं जा कि देख, हमन सातो के सात गो, तोरा एको ना. जब राजालोग जानल कि रानीलोग के सात गो पतोह के दरकार त कहल लोग कि धन्न भगवान कि कुँइया पठवलऽ पियासा के पास. जब रानीलोग जानल कि राजालोग के सात गो दमाद के दरकार त कहल लोग कि धन्न भगवान कि कुँइया पठवलऽ पियासा के\nपास. जब पारापारी राजालोग पारापारी रानीलोग के पारापारी श्समधिनश् कह के गोहरावल, त राजालोग के पारापारी लागल कि रानीलोग प सोभल ई समधिन कहाइल पारापारी. जब पारापारी रानीलोग पारापारी राजालोग के पारापारी ‘समधी’ कह के गोहरावल, त रानीलोग के पारापारी लागल कि राजालोग प सोभल ई समधी कहाइल पारापारी.\nपता ना कि साँच कि झूठ, बाकिर सुने में आवेला कि चिन्हाय मत तवना खातिर बस अतने कि तनी-मनी हेर के फेराइल, फेर के हेराइल आ ओही समधी-समधिन वाला दिन के इयाद में तबला के सोरह मतरा वाला समूचा तीन ताल आइल,‘धा धिन धिन धा, धा धिन धिन धा, धा तिन तिन ता, ता धिन धिन ता’.\nअब, जले कथा के सुननिहार ई हिसाब लगइहें कि एक-एक रानी कै-कै बेरा समधिन कह के गोहरावल गइली, कि एक-एक राजा कै-कै बेर समधी कह के गोहरावल गइले आ कुल कै बेरा समधिन आ कै बेरा समधी के भइल गोहार, आ जले सही हिसाब के सबका से पहिले लगवनिहार अपना ईनाम में एक पीछे सात के हिसाब से खवाइल बाटी के बाद बाँचल बाटी के चोखा संगे पइहें आ कले-कले खइहें, तले सातो रजवा, सातो रनिया सोच-साच के फारिग हो जाय भर पा जइहें टाइम कि घर-बइठी रनिया जो ना मानी, तब ! कि घर-बइठा रजवा जो ना मानी, तब ! कि ना मनिहें खेलत-पिछुआरी सब राजकुँवारी जो, तब ? कि ना मनिहें खेलत-दलानी सब राजकुँवारा जो, तब ? सातो रानी सातो राजा, अभी ‘ना-मनिहें-तब’ के चिन्ता से चलबो ना कइले, ‘का-होई-तब’ के फिक्किर के पँजरा अभी पहुँचलो ना रहले कि हाथीलोग हँकड़ देल, घोड़ालोग हिनहिनाइ देल. त भइल कि हमहन के तरफ से तोनहन के ओक्के, तोनहन के तरफ से हमहन के ओक्के, बाकी के तरफ से बाकी के ओक्के बाकी सब जाने. केहू के केहू प थोपे वाला हम के, तू के ! हमन जइसे पा गइली तोनहन के, तोनहन हमन के, सब्भे के सब्भे के पावे दिआय.\nत हथियन के गुरभेली खिया के आ घोड़वन के रहिला, बिदाई में एने से गवाइल कि मोका परी त तोनहन खाती सातो जन थुम्ही-अस गड़ा जाइब, ओने से गवाइल कि मोका परी त तोनहन खाती सातो जनी तम्मू-अस तना जाइब. रानी लोग आपन सातो हाथी राजालोग के देल, राजालोग आपन सातो घोड़ा रानीलोग के देल आ रानीलोग अपना राजकुँवरलोग के भाग सराहत अपना राजा के रजवास पहुँचल, राजालोग अपना राजकुँवरी लोग के भाग सराहत अपना रानी के रनिवास पहुँचल.\nओने राजा देखले कि रानीलोग हाथी प गइल, घोड़ा प आइल त बूझ गइले कि रानी होके गइलिन लोग, समधिन होके अइलिन लोग. ऊ लोग कुछ कहिती, ओकरा पहिलहिंए कहले कि जवन तहन लोग के मंजूर तवनो हमरो मंजूर, अपना लइकन से बाकिर, पुछिहऽ लोग जरूर. त कहल लोग कि ओह लोग से जब पूछब जा तब पूछब जा, अबहीं त नइखे बुझात, कि\nबिना कुछ बतवले जे बूझ गइल बात, अइसन मनबुझना अपना पियवा के, कइसे में छोड़ीं जा अकेल !\nराजा अकेल से सतकेल भइले आ सतकेल भइले त अइसन झेल गइले, कि मने-मने कहले कि भला भगवान, कि सात साते रहल, आठ ना भइल ! बाकिर, ओही भला भगवान के मार कि जब सात के आइल बात, त सब कुछ भुला के, अचके में पूछ बइठले कि अ हो, सातो समधिन के, सातो समधी, बरोबरे परले पसन्न कि कुछ बेसी कम ? त सातो जनी पुछली कि क हो, तू कइसे जनलऽ कि अद-बद के साते गो ? ना बेसी ना कम ? रजवा क हक-बक बन्द. कुल्हि किस्सा गा-गा के परल सुनावे कि कइसे-कइसे, सात समधी जहँवा से तोनहन कमइलू, तहँवे से हमहूँ, अगसर एगो समधिन कमइलीं. रानीलोग कहली कि बाड़ऽ त रजऊ तू भारी खिलाड़ी, बाकिर का, कि हमहन प आपन सम्बन्धिन तू थोपलऽ ना, अपना से आपन सम्बन्धी कमाय से हमहन के रोकलऽ ना, त समधिन तहारी, हमनो के ए राजा, जतना तोहरा, ओतने पियारी….\nएने रानी देखली कि राजालोग घोड़ा प गइल, हाथी प आइल त बूझ गइली कि राजा होके गइलन लोग, समधी होके अइलन लोग. ऊ लोग कुछ कहिते, ओकरा पहिलहिंए कहली कि जवन तहन लोग के मंजूर तवनो हमरो मंजूर, अपना लइकिन से बाकिर, पुछिहऽ लोग जरूर. त कहल लोग कि ओह लोग से जब पूछब जा तब पूछब जा, अबहीं त नइखे बुझात, कि बिना कुछ\nबतवले जे बूझ गइल बात, अइसन मनबुझनी अपना बनिया के, कइसे में छोड़ीं जा अकेल !\nरानी अकेल से सतकेल भइली आ सतकेल भइली त अइसन झेल गइली, कि मने-मने कहली कि भला भगवान, कि सात साते रहल, आठ ना भइल ! बाकिर, ओही भला भगवान के मार कि जब सात के आइल बात, त सब कुछ भुला के, अचके में पूछ बइठली कि अ हो, सातो समधी के, सातो समधिन, बरोबरे परली पसन्न कि कुछ बेसी कम ? त सातो जने पुछले कि क हो, तू कइसे जनलू कि अद-बद के साते गो ? ना बेसी ना कम ? रनिया के हक-बक बन्द. कुल्हि किस्सा गा-गा के परल सुनावे कि सात समधिन जहँवा से तोनहन कमइलऽ, तहँवे से हमहूँ, अगसर एगो समधी कमइलीं. राजालोग कहल कि बाड़ू त रनियऊ तू भारी खिलाड़िन, बाकिर का, कि हमहन प आपन सम्बन्धी तू थोपलू ना, अपना से आपन सम्बन्धिन कमाय से हमहन के रोकलू ना, त समधी तहार, हमनो के ए रानी, जतना तोहरा, ओतने पियार….\nओने राजा अपना सातो रानी साथे बइठले, सातो राजकुँवर के बोलवले, सब-सब बात बतवले, बतवले कि हमहन के आपन सम्बन्धिन से, अपना सम्बन्धी से राजी, अब तोनहन के बारी. जइसे मन तइसे जाँचऽ जा, सँवाचऽ जा आ आके बतावऽ जा. तोनहन के राजी त हमहन के राजी आ तोनहन के ना जी त हमहन के ना जी.\nएने रानी अपना सातो राजा साथे बइठली, सातो राजकुँवरी के बोलवली, सब-सब बात बतवली, बतवली कि हमहन के आपन सम्बन्धी से, अपना सम्बन्धिन से राजी, अब तोनहन के बारी. जइसे मन तइसे जाँचऽ जा, सँवाचऽ जा आ आके बतावऽ जा. तोनहन के राजी त हमहन के राजी आ तोनहन के ना जी त हमहन के ना जी.\nएने सातो राजकुँवरी मूँड़ी में मूँड़ी जोड़ के बइठली, ओने सातो राजकुँवर मूँड़ी में मूँड़ी जोड़ के बइठले. कइसे जाँचल जाय, कइसे सँवाचल जाय ! उपाय-उकित लगावल गइल, जोग-जुगत जगावल गइल. राजकुँवरवन के एकमत में देर भइल, राजकुँवरियन के मति तनी जल्दी एकमेक भइल. त सातोजानी, भेस बना लिहली कड़ियल मर्दानी. मोछ डंकमारू, दाढ़ी जानमारू. सँउसे घोड़साल से बीछ के, एक रंग-रूप के, छुअत में उड़न्त, सात गो घोड़ा लहावल लोग, अपना हाथे खरहरावल लोग, हीरा-मोती से सजावल लोग, आ लगावल लोग एँड़, त एक्के उड़ान में नदी-पहाड़ के पार, अपना आपन-बननिहार सुन्नर-से-सुन्नर-से-सुग्घर-से-सुग्घर ससुरार. हरियर खेत आ सकस खरिहान, आ रहबट सब, राही-बटोही के छहाँय भर छावल, चिरइन के खोंता लगावे भर बढ़ के बनावल.\nजेकरा से पूछऽ से रजवा के गुन गावत, रनियन के गुन गावत, राजकुँवरवन के गुन गुनगुनात. राजकुँवरी सुनली जा त अइसन उछहली जा कि लगली जा खुला मैदान में घोड़ा धउरावे, करतब-प-करतब जगावे. लोग-बाग जुट अइले, घर-घर से उठ अइले. मजमा के आगे, ठाढ़ भइले आके, राजकुँवर सातो-के सातो, जनता के जै-जै-जैकार-बिच फरके से बरत-जगमगात,\nएक-एक करतब प चिहात, सिहात, एँड़ी से मूँड़ी ले दोम के, देखनिहार-देखौनिहार के जोश में जोश मिलावत, थपरी बजावत, गमछा लहरावत. देखली जा उन्हनी के अँइसे उपट के जब देखत, त आप-से-आप, करतब में अवरू कुछ आइल कमाल, अवरू कुछ कइली धमाल.\nसाँझ भइल, साँझ से रात भइल. लोग-बाग त अपना-अपना गिरिही लवटि गइल, बाकिर, राजकुँवर, सातो-के-सातो, ठगइला-अस ठाढ़-के-ठाढ़. कहले जा कि भइया कमाल के करतबी तू सातो जवान, तोनहन से दुनो हाथ दसो नोह जोड़ के अरदास, कि जतना मन ततना लगा ल जा दाम, नगद में माँगऽ भा सोना भा चानी, जमीन भा जजात, बाकिर, कहे के बा अतने, आ ऊहो लजात-लजात, कि घोड़ा ई सातो हमनी के दे द जा, बदला में जवन मन, जतना मन ले ल जा. पुछाइल कि से त ठीक बा, बाकिर ई त बतावऽ कि घोड़ा ई चाहीं त काहे खाती ? बतावल गइल कि कुछुए दिन बाद, बन-ठन के दुलहा-दमाद, जाय के बाटे बराती, तवने खाती, घोड़ा ई सातो के सातो हमनी के चाहीं. पुछाइल कि तय बा बियाह कि कुछ बाकी बा ? तय बा त ले जा, शादी-बियाह में भइल मददगार त पुन्न के काम … बाकिर कुछुओ जो बाकी बा त घोड़ा त हमहन के अतना ना दामी बा … अतना ना दामी बा … कि देले ना तोनहन से कब्बो दियाई. त बतावल गइल कि झूठ कहाई त मूँह दुखाई, दू तिहाई तय बा, एक तिहाई बाकी बा. समधी के तरफ से समधिन के हामी बा, समधिन के तरफ से समधी के हामी बा. समधी से समधीसब, समधिन से समधिनसब राजी बा. राजी सब समधी सब समधिन से, राजी सब समधिन सब समधी से. बाकिर का, कि दुलहिनसब तरफ से ई हामी, बाटे कि नाहीं, हमनी के जानीं ना, आ हमनी के हामी अभी बाकी बा….\nत भइल कि बाकी ना रहित, त आजे आ अबहिन, सातो घुड़सवारन के सहित, घोड़ा ई सातो-के-सातो, तोनहन के होइत, बाकिर … बाकिर, तोनहन के हामी अभी बाकी बा त घोड़ा ई बहुतो से अधिका से जादहीं कुछ दामी बा. ओतना भर ना सोना-चानी तोनहन के पास बा, ना रुपया-पइसा, ना जमीन-जैजात. त राजा के बेटा भइले, छिनबऽ त छीन त लइबऽ जा, किनबऽ त कीन ना पइबऽ जा.\n— त तोहनियो के मानऽ कि छीन न पाइब जा, आ हमनियो के मनलीं कि कीन न पाइब जा. त तीसर कवनो उपाय बतइबऽ त बतावऽ जा, ना त खाली हाथे लवटावऽ जा.\n— उपाय त बा, बाकिर बतावत में हमहन के लाज बा, मानत में तोनहन के ईजत प आँच बा. हमनी से बतावल ना जाई, तोहनी से मानल ना जाई. देर ले भइल कि बतावऽ-बतावऽ, देर ले भइल कि जाय द, छोड़ऽ, हटावऽ. तीन बे कहाइल कि सुन के खिसियइबऽ जा, तीन बे कहाइल कि सुन के खिसियाइब ना. तब जाके कई-कई किस्त में कहाइल कि घोड़ा ई सातो-के-सातो, लेके त केहू चल जाई, बाकिर का, कि इन्हनिन के आपन बना के त ऊहे रखि पाई, जे पिछला घोड़वाहन से, घोड़ा पीछे सात लात खाई. त तोनहन त रानी-बेटउआ, हमहन के करतब कमउआ, कइसे में खइबऽ जा हमहन से लात, त रात भइल, जइतऽ जा, दाल-भात खइतऽ जा माई-बाप साथ…\nत कहले जा राजकुँवर कि से त सही बात, कि बहुत भइल रात, देखत त बाटे ना आस-पास केनियो से केहू, तलुओ देखात बा इन्हनी के नान्हे, लाल, कमल-कोमल सुकवार…. त बड़कू से छोटकू ले कहले कि अप्पन जब गर्रज त भला कवन हर्रज !\nत चुपचाप, पीठ उघार के भइल लोग ठाढ़, मूँद के आँख, मने-मने मिनती कि जतना जल्दी बीते, बीत जाय सात के गिनती. बाकिर का, कि पहिला परल जब लात, दुसरका के जइसे कि जाग गइल आस, आ अजब अन्हरगर्दी कि जब हो गइल कि हो गइल सात, त छोटकू से बड़कू ले जतना चिहा के, ओतने दुखाऽ के, कहले कि हाय हो ! हतना जल्दी !\nसातो करतबी, सातो घोड़ा के लगाम जब सातो लतियावल के धरावल त केहू ना जानल कि लगाम धरावे वाला लोग लगाम धरावे के पहिले गलती से हाथ धराऽ देल कि लगाम धारे वाला लोग लगाम धारे के पहिले गलती से हाथ ध लेल. गलती सुधरल किदो सुधारल गइल, आ जात-जात बड़ा सँपर के कहल गइल आ बिना कुछ कहले सुनल गइल कि हे हो तू सातो करतबी, धन्न भाग अइलऽ जा, करतब देखइलऽ जा, आ अइसन ई अजगुत घोड़ा लहवइलऽ जा. त हमनी के घोड़ा पुरनका अब खोलऽ जा, आ हाथ जोड़ तोनहन से अतने निहोरा बा कि जवन भइल केहुओ से कुछुओ मत बोलऽ जा, रतेराती देसवा से बहरी तू हो ल जा कि जाने मत केहू कि कुछ सउदा होखेला एहूँ !\nचलि देले सात-साथ पूरुब आ सात-साथ पच्छिम. पुरुब ओर भइल कि भइया हो बबुआ हो, पिठिया प कइसन दो होता सनसनी ! पच्छिम ओर भइल कि दिदिया रे बुचिया रे, तलुआ में कइसन दो होता गुदगुदी !\nराजकुँवरी सातो के सातो बता दिहली हँस के कि हमहन के हे बापू, हमहन के हे अम्मा, तोनहन के बस में. तोनहने के राजी में राजी. त भइल कि आहा, अब होखे तइयारी. गहना गढ़ाय कपड़ा सिआय. त भइल कि राजकुँवर ना होइहें राजी त का होई सब-सब तइयारी ! तँवाई ? त भइल कि काहे तँवाई, आपन तइयारी अपना कामे आई. भगवान के माया कि शादी-बियाह के, जड़ाऊ से लेके झमकाऊ ले, सोना से चानी ले, हीरा से मोती ले, गहना से गुरिया ले साज के, आ साज-सिंगार के, ओढ़ान-पहिरान के सब-सब सरजाम सत-सत गो हाथी प लाद के, आ अपने, सोरहो सिंगार से एँड़ी से चोटी ले मात के, तर-ऊपर सुन्नर से सुग्घर, सात गो सहेली पधार अइली सीधे रनिवास में, लंक लचकावत, नैन मटकावत, पहिरला से जादे झमकावत कि हम\nमनिहारिन आ हम सजवनिहारिन, कि हम चुड़िहारिन आ हम पेन्हवनिहारिन, कि हम सोनारिन आ हम गढ़निहारिन, आ एक जनी जे बँचली से कहली कि बाकी सब हम, हम मेहँदी-लगवनिहारिन, हम गोदना-गोदनिहारिन, हम जुलुफ-झरनिहारिन…. दसो दिशा से घेर के, शुरू भइल देखे-देखावे के सिलसिला, लार टपक जाय, चीझ-बतुस अइसन नगीना, दाम बाकिर बहुतो से अतना ना जादे से अधिका से अधिका, कि सुन-गुन के पूस में टघर टपके टप-टप पसीना. तउलावत-मोलावत, सभनी जब थकली त कहली कि जेकरा नौ मन घीव होखे सेही\nढरकावे आ राधा नचावे, हमनी त बबुनी हो, अपना घरे चलनी. रह गइली राजकुँवरी सातो-के-सातो.\nसातो हाथी प साजल सब-सब सरजाम निकलवा लेली, मोल-तोल करत-करत तीन पहर रात बितवा देली. अंतकाल कहली कि चीज त तोहनी के सब-सब अनमोल, आ अपने तू सभनी गुन के गिरोह, बाकिर का, कि बाप-मतारी के सँउसे खजाना खलियावल, हमनी से कइसे के सँपरी ! त माफ करऽ बहिनी तू सात, समेटऽ जा सब-सब सरजाम, हमनो के हाथ बँटाइब जा, आ\nअतना जे तोनहन से मेहनत करवलीं, तवना के कीमत, जतना भर सावंग, चुकाइब जा. त भइल कि रनिवास में पसारल सामान, लवटा के अब कइसे ले जाइब जा ! हमनी के घूम-घूम-घरे-घरे-घुस बेचनिहारिन. छूँछे लवटला प केहू ना, कबहीं ना, कतहूँ ना पूछी. केकरा के कवन मुँह देखाइब जा. हमन के त धरम कि की त बेंच के जाईं जा, ना त मुँहकरखी लगाईं जा. त की त कीनिए ल, आ ना त रानी के, राजा के बेटी तू लोग, निमना मने छिनिए ल.\nत भइल कि बा कवनो तीसर उपाय ? त भइल कि उपाय त बा, बाकिर बतावत में हमहन के लाज बा, मानत में तोनहन के इज्जत प आँच बा. हमनी से बतावल ना जाई, तोहनी से मानल ना जाई ! देर ले भइल कि बतावऽ-बतावऽ, देर ले भइल कि जाय द, छोड़ऽ, हटावऽ. तीन बे कहाइल कि सुन के खिसियइबू जा, तीन बे कहाइल कि सुन के खिसियाइब ना. तब जा के कई-कई किस्त में कहाइल कि कुछुओ के कीमत, की त दाम ना त पियार. दाम से दीहल में, दाम से लीहल में, सेर भ बरक्कत, त सवा सेर, प्यार से दीहल में, प्यार से लीहल में. त एकएगो हाथी के सब-सब सामान, सत-सत बस चुम्मन चटा दे, आ जे चाहे ले जाके अपना सनूक में सजा ले.\nबाकिर का, कि तोनहन त राजा-बेटुइया, हमनी के घरघुमनी गुँइया, कइसे तू हमहन के गाले लगइबू जा, त रात भइल, जइतू जा, पिहितू जा, खइतू जा, हमनी के छोड़-छाड़ सब कुछ, केनियो मुँहकरखी लगावे, चलि जाय दिहितू जा…! त कहली जा राजकुँवरी कि से त सही बात, बहुत भइल रात, देखत त बाटे ना आसपास केनियो से केहू. आ देखे त देखे. जइसन हम सातो बहिनिया तइसन तू हमहन के सातो सखिया, सब गुन गुनिया. त भला कहऽ दिदिया, भला कहऽ बुचिया, चुमावन में केकरा आ कइसन गुनावन ! बाकिर का, कि एने, सातो बहिनिया भितर-घर पहुँचते, गाल तरहत्थी प धइले-धरइले, कहली कि बुचिया रे, दिदिया रे, गलवा प कइसन दो होता सिहरावन…!\nआ ओने, रनिवास से, आ जनानी लिबास से बहरी निकलते, राजकुँवर सातो भयकड़ा, कहले कि भइया रे, बबुआ रे, अइला-अस काहे ना अइलीं जा, भगला-अस काहे के भइलीं जा ? अइसन ई होला चुमावन ? इगुत्ती-पिछुत्ती ले लुत्ती-लगावन ! अब जब बा सब सब से राजी, त भला बतावऽ एह कथा में, कहानी में, अब का धइल बाटे बाकी ! एक बस एकरा अलावा कि बाजल बाजा, ढोल-नगाड़ा, धूम-धड़ाका. मटकोड़-मँड़वान, हर्दी-भतवान. संझा-पराती, मतिरपूजा-घिढारी. देवतन के, पितरन के, नेवतन. इमली घोंटावल, लावा मेरावल. सेनुरदान-कन्यादान. मन्तर-झूमर, अंगेया-बीजे, कच्ची-पक्की….\nकोहबर में पहुँचले जब दुलहा लोग, त कहाइल कि अइसन कबित्त कुछ सुनावऽ कि दुलहिन लोग सुनते घूँघट-पट खोल दे. त कोरस में सातो के सातो सुनवले – बाह-बाह रे बाह मोर चूम-चटाम.\nआ सुनते के साथ, दुलहिन लोग दन्न-दे घूँघट हटवली, झम्म-से सातो दुलहवन के आँखिन में झँकली आ सातो में सातो घरघुमनी गुँइयन के देखली मुसुकात त पहिले त लजइली जा, तब मुसुकइली जा, आ ठठा के हँसली जा तवना के बाद. दुलहा लोग चिहाइल कि हमहन त हँसी के अतना बरवलीं जा, मुसुकिए से काम चलवलीं जा, आ इन्हनी के देखऽ कि अपने से आपन\nमजाक ! त दुलहिन लोग कहली कि कहीं त कबित्त के पुराईं जा ? भइल कि पुराईं जा. त पुरवली जा, आ गा के सुनवली जा कि – एक-एक घोड़ा प सत-सत लात, आवऽ बतियावऽ जा चूम-चटाम.\nसुनते के साथ, दन्न-दे उठले जा, झम्म-से दुलहियन के आँखिन में झँकले जा, आ सातो में करतब-कमउअन के पवले मुस्कात त पहिले त लजइले जा, तब मुसुकइले जा, आ ठठा के हँसले जा तवना के बाद. कोहबर के सातो दुलहवन के हँसी हहात, सातो दुलहियन के हँसी हहात, हुलसल चलल जब उधियात, सुख-सुधियन-सनात, त सातो समधी, सातो समधिन से भेंटत, समधी राजा आ समधिन रानी के समेटत, अरजा तक, परजा तक पहुँचल उजास, हाथी तक, घोड़ा तक पहुँचल, आ तय बा कि कथा के सुनवइयो तक पहुँची, कहवइयो तक पहुँची, आ जे\nकँउची से कतनो कँउची, तय बा कि ओहू तक पहुँची.\nओंइसे, एह कथवा के असहूँ कहल जाला, सुनल जाला असहूँ, कि एगो, चाहे जै गो, कवनो देश के राजकुमारी रही, एगो, चाहे जै गो, कवनो देश के राजकुमार रहन, बियाह के बात चलल, त\nरजकुमरिया बदललस भेस, दाढ़ी-मोंछ लगवलस आ सामकरन घोड़ा धउरा के पहुँच गइल रजकुमरवा के देश, लागल घोड़ा धउरावे, एक से एक करतब देखावे. जे देखे से करतब प लोभाय, देखलस रजकुमरवा, त घोड़ा प लोभा गइल, कहलस कि हमरा चाहीं त ईहे घोड़ा चाहीं. साथी-सँघाती सहित्ते घुड़सवरवा किहाँ पहुँचल कि बेंची त कीन लेब, ना बेंची त छीन लेब. कहलस कि हे हो, घोड़ा के दाम लगावऽ आ अब्भी के अब्भी, नगदे पावऽ भुगतान, आ घोड़ा के रास थमावऽ. त कहलस घुड़सवार रजकुमरिया कि दाम बताइब त तू त राजकुमार, तहार त कुछ बिगड़ी ना, बाकिर का, कि तहार ई साथी-संघाती बेहोश होके गिरिहें जा त उठवले ना उठिहें जा, झुट्ठे हतियारी हमरा माथा प लागी. त राजकुमार, सब साथी-संघाती से कहले कि तोहनी के\nदूर तनी जइहऽ जा, बोलाइब त घोड़ा के लगाम धरे अइहऽ जा. एकन्ता पवली त राजकुमारी कहली कि ए हो, दाम त जवन बा तवन बड़ले बा, बाकिर निमना मने तू जद्दीजे दू लात हमरा से खा ल त घोड़ा ई मुफुते में पा ल. रजकुमरवा के कवनो कमी त रहे ना, बाकिर मुफुत के नाँवे अइसन ललचल कि अगल-बगल केहू ना लउकल त दन्न दे दू लात खा लेलस पीठ उघार\nके, आ बिना केनियो तकले, बिना अपना साथी-संघाती के बोलवले, घोड़ा के लगाम धइले, निकल गइले.\nराजकुमारी लवटली आ बाप के बतवली कि रजकुमरवा तहरा दमाद लायक नइखे. पुछले कि काहे, त कहली कि मारऽ, मुफ्तुल्ला ह. त कहले बाप कि जवन पंडितवा बियाह ई बतवले बा, तवन गनना मिला के छतीसो गुन गिनवले बा, कि गजब के मेल बा, बियाह बस भइला के देर बा, ई उनुका किस्मत के खोली, ऊ इनिका किस्मत के खोली, कि भगवान के बनावल ई जोड़ी, ऊहे टूट जाई जे एकरा के तोड़ी. त तूहीं बतावऽ कि कइसे एह बियाह के बात हम तूरीं, तुरला के त माने कि अपने टूटीं ! त कहली राजकुमारी कि बियाह जो होइयो जाई त हम त दुलहाराम से एक्के बात अइसन बोलब कि सुन के जो भगिहें त कयामत के पहिले लवटि के ना अइहें. त कहले बाप कि ईहो बढ़िएँ ! भगिहें त तें त अपनो रजवा पइबे उनुको रजवा पइबे. भल के भल-भलिए !\nरजकुमरवा के बारी. बदललस भेस, दाढ़ी-मोंछ लगवलस आ जा पहुँचल ओही रजकुमरिया के देस, दोकान सजा के बइठल आ अतना दामी-दामी गहना-गुरिया धइलस कि ऐरू-गैरू लोग त दोकान में अइबो कइलन त अइलन आ गइलन. त भइल कि अब त राजकुमारी जब अइहन त ऊहे कुछ-ना-कुछ कीन-बेसाह के जइहन. त राजकुमारी अगराइल अइलिन, मन भ गहना तउलइलिन. कहली कि दाम बतावऽ, आ अब्भी के अब्भी, नगदे पावऽ. त कहलस रजकुमरवा कि दाम बताइब त तू त राजकुमारी, तहार त कुछ बिगड़ी ना, बाकिर तहार ई जतना जानी सखी-सलेहर, से सब बेहोश होके गिरिहें त उठवले ना उठिहें, हमार दुकनदारी बिगड़िहें. त राजकुमारी सखी-सलेहर लोग से कहली कि तू लोग बहरी जा, बोलाइब त सामान उठावे अइहऽ\nजा. एकन्ता पवले त राजकुमार कहले कि ए हो, दाम त जवन बा तवन बड़ले बा, बाकिर निमना मने तू, अधिका ना, दू चुम्मा हमके चटा देबू त सँउसे दोकान के सब-सब सामान ई, मुफुते में पा लेबू. रजकुमरिया के कवनो कमी त रहे ना, बाकिर मुफुत के नाँवे अइसन मन ललचल कि अगल-बगल केहू ना लउकल त दन्न दे दू चुम्मा धरा देली, आ बिना केनियो तकले, सखी-सलेहर लोग के बिना बोलवले, सँउसे सामान अपने उठवली, निकल गइली.\nराजकुमार लवटले आ अपना मतारी के बतवले कि रजकुमरिया तहरा पतोह लायक नइखे. पुछली कि काहे, त कहले कि मारऽ, मुफ्तुल्ली ह. त कहली मतारी कि जवन पंडितवा बियाह ई बतवले बा, तवन गनना मिला के छतीसो गुन गिनवले बा, कि गजब के मेल बा, बियाह बस भइला के देर बा, ई उनुका किस्मत के खोली, ऊ इनिका किस्मत के खोली, कि भगवान के\nबनावल ई जोड़ी, ऊहे टूट जाई जे एकरा के तोड़ी. त तूहीं बतावऽ कि कइसे एह बियाह के बात हम तूरीं, तुरला के त माने कि अपने टूटीं ! त कहले राजकुमार कि बियाह जो होइयो जाई त हम त दुलहिनराम से एक्के बात अइसन बोलब कि सुन के जो भगिहें त कयामत के पहिले लवटि के ना अइहें. त कहली मतारी कि ईहो बढ़िएँ ! भगिहें त तें त अपनो रजवा पइबे, उनुको रजवा पइबे. भल के भल-भलिए !\nत भइल बियाह, ओसहीं, जइसे रजवन के होला. रुपल्ली मँगाय त तोड़ा, एगो मँगाय त जोड़ा. जब मन्तर पढ़ाय लागल त कहलस दुलहवा कि ए बाबा, एक मन्तर हमहूँ बोलब. त भइल कि बोलऽ. त बोलल दुलहवा कि – ओम-नोम ओम-नोम ओम भगवन्तम, चुम्मम चटन्तम्चट सउदा पटन्तम, तवने में सज्ज-धज्ज बियहे बइठन्तम, लज्ज ना लगन्तम.\nमन्तर बोल के मुँदले आँख कि अब जब भाग जाई बिहुनी, तब्बे खोलब. केनियो ना कुछ सरसराइल त अब्बे खोलले. खोलले त देखले कि मन्तर के पहिले ले, चुका-मुका बइठल जे बिहुनी, से, मन्तर के बाद, कुछ अधिके थसकर के, अल्थी में पल्थी दे बइठल. अल्थी में पल्थी दे बइठल दुलहिया अब बोलल कि ए बाबा, एक मन्तर हमहूँ अब बोलब. त भइल कि बोलऽ. त बोलल कि – ओम-नोम ओम-नोम ओम भगवन्तम, लातम खातम पीठ उघरन्तम, आसकरन घोड़ के आस पुरवन्तम, तवने प चट्ट-पट्ट बियहे पहुँचन्तम, लज्ज ना लगन्तम.\nमन्तर के पहिले ले चुका-मुका बइठल दुलहवा, मन्तर के बाद, कुछ अधिके थसकर के, अल्थी में पल्थी दे बइठल. अहा … भगवान के बनावल ई जोड़ी ! टूट जाई ऊहे जे एकरा के तोड़ी ! त कइसे एह कथवा के, कथा के कहवइया अब छोड़े ! त कइसे एह कथवा के, कथा के सुनवइया अब छोड़े ! भय बा भयावन कि छूट मत जाय, ऊहे जे छोड़े ! त मत छोड़े, मत छूटे, तवनो\nके कइले उपाय, दोसर के, ऊहे भगवान. असहीं त ना जी, भगवाने कहाले भगवान ! उनुके कइले ई भइल चमत्कार कि कलऊ में, उहे रजकुमरिया, – फ्री – के नाम से लिहलस अवतार. आ उहे रजकुमरवा जब कलऊ में आइल, त नाम धराइल – डिस्काउंट.\nअब उठल सवाल कि राज-रजवाड़ा के बात, राज-रजवाड़ा के जात, त कहाँ एह फ्री जी के रखाय, कहाँ एह डिस्काउंट जी के रहबट दिआय ? राजमहल अब कहाँ कहूँ रहल, सभनी प पीपर, सभनी प बरगद, सब-के-सब ढहल. त फेरू से अइले भगवाने जी कामे. बड़े-बड़े सेठवन के सपना में अइले, कहले कि ऊठ, आ अइसन-अइसन मॉल, अइसन-अइसन शॉपिंग मॉल उठ के उठाव, उठवाव, कि राजमहल झूठ ! त रउरो जाईं, हमहूँ जाइब, वन प वन के, टू के, थ्री के फ्री के फैदा उठाईं, हमहूँ उठाइब. त आईं, हम्हूँ करीं, रउरो, आ उहो करे काउंट, कि कवना माल प कतना डिस्काउंट !\nओंइसे एह कथवा के असहूँ कहल जाला, सुनल जाला असहूँ, कि रजकुमरिया जब कहलस कि दू लात खइबऽ त मुफुते में घोड़ा ई पइबऽ, त कहलस रजकुमरवा कि आँख प तहरा पट्टी बन्हवाइब, तबे लात खाइब. त पट्टी बन्हाइल आ लात खवाइल. रजकुमरवा जब कहलस कि दू चुम्मा देइबू त मुफुते ई गहना कुल्हि पइबू, त कहलस रजकुमरिया कि आँख प तहरा पट्टी बन्हवाइब, तब्बे गाल बढ़ाइब. त पट्टी बन्हाइल आ चुम्मा दियाइल.\nबियाह के बेदी प राजकुमार जब चुम्मा के नाम प मरले गाभी, आ ओने से राजकुमारी, पटक दिहली तवना प लात के बात, त हँसले राजकुमार कि बन्हाइल त रहे तहरा आँख प पट्टी, जनलू ना कि लात जे खाइल ऊ हम ना, हमार गोड़-दबवना. त हँसली राजकुमारी कि बन्हाइल त रहे तहरा आँख प पट्टी, जनलऽ ना कि चुम्मा जे दिहली ऊ हम ना, हमार गोड़-दबवनी. त कहले राजकुमार कि कहाँ बाड़ी तहार गोड़-दबवनी, हम उनुके से बियहब. त कहली राजकुमारी कि बताइब, बाकिर पहिले बतावऽ कि कहाँ बा तहार ऊ गोड़-दबवना, हम ओकरे से बियहब. त जइसे दिन बहुरल गोड़-दबवना के, जइसे दिन बहुरल गोड़-दबवनी के ओंइसे सभकर बहुरे.\nबाकिर, एह कथवा के असहूँ कहल जाला, सुनल जाला असहूँ, कि कहलस गोड़-दबवना कि लतखोरी कबूल बा, बाकिर अइसन लतमरनी से बियाह ?! ना ना रे बाबा ना ! कहलस गोड़-दबवनी कि चुम-चटावन कबूल बा, बाकिर अइसन चुम-चटना से बियाह ?! ना ना रे बाबा ना !त कथवा ई असहूँ कहल जाला, सुनल जाला असहूँ, कि बियाह भइल ओही गोड़-दबवनी के, ओही गोड़-दबवना से. आ तवना बियाह में, राजकुमारी, बस अतने, कि नचली, आ राजकुमार, बस अतने, कि गवले. बियाह से अधिका कुछ भइल, त अतने, कि ई उनुका नचला प गवले, ऊ इनिका गवला प नचली. आ नाचत आ गावत, भरल भवन में, नैनन से नैनन में के जाने का दो बतियावल लोग, कहल आ नटल, रीझल आ खीझल, आ आँख से आँख जब मिलावल लोग, त के जाने काहे, आ के जाने केकरा से अतना लजाइल लोग कि हाथ में हाथ, धइले-धरवले, के जाने कब दो, चलि भइले दुन्नो परानी, केने दो, कहँवा दो, चम्म से चमकि के आ झम्म से झमकि के, भरलका भवनवे से ना जी, एह कथवो कहलका से बहरा निकलि के !\nत कथा-बाहर बात त, भइया हो, बबुआ हो, कथा-बाहर बात ! तवना के कहे भ, सुनावे भ, कहाँ कवनो कथा-कहवइया के औकात !


बतकुच्चन – ९७ – Anjoria\nFeb 13, 2013 बतकुच्चन\nमन में एगो सवाल उठल बा कि पोसल आ पोसुआ में फरक होला कि ना? आ होला त का फरक होला. सवाल एह से उठल कि आजु चारो ओर पोसल आ पोसुआ लोग के भरमार हो गइल बा. केहू अपना चेला चाटी के पोसत बा त कुछ चेला चाटी पोसुआ होखत जात बाड़ें. अब देखीं केहू केहू के पोसे त ओहसे कवनो विरोध के जरूरत नइखे. आ लोग बाग त अपना बाल बच्चा, घर परिवार के, जन बनिहार के हमेशा से पोसत आइल बाड़े आ एहमें कवनो बुराई नइखे. बुराई बा त पोसुआ बनला से. आ जान जाईं कि पोसुआ बनावल ना जाला लोग खुद बखुद पोसुआ बन जाला. एक जमाना भइल जब दुनिया से दास प्रथा, गुलाम प्रथा कें नाजायज बता के खतम कर दिहल गइल. दास भा गुलाम जबरिया बनावल जात रहे. दास भा गुलाम बनल ओह गुलामन के मरजी कबो ना रहत रहे. ऊ त बस अपना मजबूरी में दास बन जात रहलें. बाकिर आजु खात पियत, पढ़ल लिखल समूझदार लोगो में पोसुआ बने के होड़ लागल बा. लोग बतावे में लागल बा कि सबले बड़का पोसुआ हम हईं राउर. आ ई पोसुआ आजु समाज के हर वर्ग में मिल जइहें. आफिस में बास के पोसुआ, मीडिया में केहू संपादक के पोसुआ त केहू मालिक के, आ बहुते सारा लोग सरकार के पोसुआ बन गइल बाड़ें.\nपहिले का जमाना में गुलाम बनत रहले गरीब आ मजबूर आपन पेट चलावे खातिर. बाकिर आजु के पोसुअन का सोझा एह तरह के कवनो मजबूरी नइखे. ऊ कुछ धन, कूछ भाव का फेर में पोसुआ बनल बाड़न. अब देखीं पोसेवाला एह ला ना पोसे कि पोसाएवाला ओकर पोसुआ बन के रही. ऊ त बस आपन जिम्मेदारी, आपन कर्तव्य पूरा करे ला अपना पर आश्रित आदमी के पालन पोषण करे के काम ऊ हँस के करे भा रो के बाकिर पोसाई से अलग ना होखे. एह पोसे में पोसे वाला के कवनो तात्कालिक लोभ लालच ना रहेला. हँ घर परिवार, बाल बच्चा, जन बनिहार के पाल पोस के ओकरो के काम लाएक बनावे के तमन्ना जरूर रहेला. बाकिर पोसुआ बन जाए वाला आदमी सामने वाला के एक तरह से मजबुर करे ला कि ऊ ओकरा के पोसे पाले. एहिजा पोसुआ गुलाम नइखे, ऊ त असल में शोषक बा. ओकरा पर कवनो मजबूरी नइखे, ऊ त अपना उपर वाला के मजबूर करे में लागल बा. पोसुआ के हरकत से, काम से पोसे वाला के कवनो फायदा हो जाव त ऊ अलग बात बा, पोसुआ त बस अपना फायदा ला पोसुआ बनल बा. पोसल खातिर पोसे वाला खास होला जबकि पोसुआ अपना के पोसेवाला के खास बनावे बतावे में लागल रहेला. एह तरह से गुलाम भा दास के सम्मानित नजर से देखीं त देखीं बाकिर पोसुआ से सावधान रहीं. ओकरा से सहानुभूति राखब त उहे हाल हो जाई जवन बस ट्रक का पीछे लिखल भेंटा जाला कि “लटकले त गइले बेटा.” दोसरे पोसल खाली जीवे जन्तु के ना जाला विचारो के पोसल जाला. चीझो बतुस के पोसल जाला बाकिर विचार भा चीज बतु्स पोसुआ ना बने. कहल गइल बा कि बिलाई कबो पोस ना माने, कुकुर जरूर पोस मानेला आ एही से ओकरा के आदमी के सबले बढ़िया दोस्त कहल जाला पश्चिमी समाज में. हालांकि पोसुआ के सबसे बढ़िया नमूना कुकुरे होलें. मुँह उठवले, जीभ निकलले, लार टपकावत, दुम हिलावत ऊ अपना मालिक के तिकवत रहेला. गाय, बैल, घोड़ा,गदहा में एह तरह के पोसुआपन देखे के ना मिले. हँ उहो अपना पोसेवाला के देख खुश जरूर हो जालें आ आपन खुशी कवनो ना कवनो तरीका से देखावे लागेले बाकिर ऊ सहज होला दिखावटी ना.\nOne thought on “बतकुच्चन – ९७”\nबहुते नीमन अउर वैचारिक, यथार्थ बतकही…वइसे आजकल हमरी घर (देस) में पुसुआ खटमलन के बहार हो गइल बा..अउर इ खटमल निफिकिर होके चूस रहल बाने सन…ए कुल के भारत के इतिहास पता बा…..मुट्टीभर, मुगल, अंगरेज आदि कुल के चूसल ए कुल के इयाद बा….ए कुल के इहो पता बा की भारतीय जनता के कठिनाई (हर परकार की) में जीए के आदत बा…भारतीय गमाइल रहल ही प्रभु के सच्चा सेवा समझेने…त केतनो रकत पियल जाई केहू पूछे ना आई..अउर अगर केहू अइबो करी त ओ हू के अपनी में सामिल क लेहल जाई।। जय हिंद।


लाल निशान – Anjoria\nJun 9, 2015 कहानी, पाती, बिन्दु सिन्हा, भोजपुरी\n– बिन्दु सिन्हा\nकिर्र…. दरभंगा सकरी रोड पर सन्नाटा भइला से बस आउर ट्रक के चाल अइसहीं तेज हो जाला. झटका से ब्रेक लेला से खूब तेज चलत ट्रक एक-ब-एक किरकिरा उठल. ट्रक का डाला पर बइठल खलासी बीड़ी पीयत कवनो फिल्मी धुन गुनगुनात रहे. ट्रक रूकल त बींडी फेंक के उ नीचे कूद गइल, भद्दा गारी बकत- ”तोरी….“ सड़क पर चारों ओर खून फइलल रहे. आउर एगो बकरी के बच्चा ट्रक का पहिया के बीच दबाइल रहे. खून देखते ओकरा मुँह से फेर निकलल, ”हे राम! इ का भइल?“\nड्राइवरो आपन सीट छोड़ के नीचे उतर आइल आ पूछे लागल- ”का भइल रे?“\nलक्खी एक ओर बइठल खजूर के पत्ता से चटाई बीनत रहे. ट्रक का रुके के आवाज सुनलस आ बकरियन के भागत देखलस त घबरा के सड़क पर चल आइल. बकरी का बच्चा के पहिया का नीचे देख के ओकर त होस हवास गायब हो गइल. ड्राइबर ओकरा के देखलस त कड़क के पुछलस- ”का रे छौंड़ी, ई बकरी के बच्चा तोरे ह?“\nलक्खी का समझ में ना आइल कि का कहो. सड़क पर चारों ओ खून फइलल रहे. ओकरा ओह खून के धार में अपना काका के मुँह लउके लागल.\nताड़ी के नशा में धुत्त, ओड़हुल का फूल जइसन लाल लाल आँख ”बाप रे….“ घबरा के उ आपन आँख बन्द क लेलस, ”अब का होई…. काका सुनी त जाने मार दीही. मारे में ओकरा कवनो देर ना लागे.“\nलक्खी जनम के टुअर ह. मतारी बाप केहू के नइखे देखले. अब काका काकी के मार गारी ना सहाय त चुपचाप गगरी उठा के बउली के ओर चल जाले. का करी बेचारी, कइसहूँ दिन त काटहीं के बा. बउली का किनारे बइठ के घास फूस तूर के गहना बनावेले, अपने पहिनी, गगरिओ के पहिनाई. गगरी का गरदन में गलबहियाँ देके बइठल बइठल ओकर मन के दुख भुला जाला, गगरी जइसे ओकर सखी सहेली होखे, आपन सब दुख ओकरा से बतिया जाले, ”जान ताड़ू न आज सीतलवा चोरा के गुड़ के भेली खा गइल ह आ मार पड़ल ह, हमरा…. पीठ छिला गइल बा आ बचनुआ क देखलू ह, कइसन चोरा के बकरी दुह लेलस हऽ….“\nऊ निहुर के बकरी के बच्चा के उठावे लागल त खलासी हरभज ओकर हाथ झटक देलस आ अपने बचवा के टांग पकड़ के एक ओर क देलस. ड्राइवर चिचिया के कहलस, ”अरे हरभजवा जल्दी चल, देर होई त ठेकेदरवा लाल पीयर होवे लागी.“ हरभज उचक के ट्रक पर चढ़ गइल.\nभर्र…. ट्रक खुल गइल तबो लक्खी उहाँ से हटल ना, चुपचाप ओइजे खड़ा रहे. ओकरा आँख में हरभज क सांवर चेहरा, हृष्ट पुष्ट देंह आ लापरवाह नजर घुमत रहे. ओकर सउँसे देह अकड़त जात रहे. आउर बकरी कहाँ गइली स, उ एकदमें भुला गइल. घर के सब काम धाम करके रोजे दोपहरिया में बकरी चरावे निकलेले, अइसन कबहूँ ना भइल.\nओकर काकी बकरी का बच्चा क मरल सुनलस त दउड़ल आइल आ लागल लाते-मुक्के ओकर खबर लेवे, ”हरामजादी, एही खाती तोहरा के पालपोस के एता बड़ कइनी कि तू हमरे गला में छूरी लगाव, आज तोरा जीअत ना छोड़ब, चल घरे, त बतावतानी. सेतिहा के खा-खा के दिमाग बउरा गइल बा.“\nकाकी के हाथ तनी ढील भइल कि लक्खी सीधे भागल उहाँ से बउली के ओर. दुनिया जहान में आउर ओकरा कहीं जगह ना रहे. बउली का किनारे बइठ के पानी में गोड़ लटका देलस. पानी में काई जमल रहे, ओकरा गोड़ में लपटा गइल तबो उ हटल ना, ठण्डा पानी बड़ा अच्छा लागत रहे, देह में लागल घाव क पीरा एकदमे भुला गइल. सउँसे बउली मखाना के पत्ता से भरल रहे. ओकर मन करत रहे कि गर्दन तक पानी में उतर जाईं, खूब डुबकी लगाईं बाकिर मखाना के काँट वाला पत्ता देख के डेरा गइल बाप रे… डुबकी लगवला पर त सउँसे देह छिला जाई, खून बहे लागी. खून के इयाद परल से फिर ओकरा सड़क पर के बात इयाद आ गइल, हरभज के साँवर चेहरा आँख का सामने घूम गइल. डुबकी लागवे के इरादा छोड़ के उ पीछे मुड़ल त रधिया पर नजर पड़ गइल. रधिया मखाना के एगो बड़का डाढ़ तुरले भागल जात रहे. उ पुकरलस, ”अरे रधिया, सुन त, कहाँ भागल जा ताड़े.“\nरधिया रूक के ओकरा के सन्देह से देखे लागल त उ फेर कहलस, ”अरे भाग मत. आव इहाँ बइठ के मखाना के फर खाइल जाव. दू चार गो आउर डाड़ तूर ले आव.“\n”ना बाबा, रधिया एने ओने देख के कहलस, सुन्दर काकी देखीहन त चाम खींच लीहन इहाँ ना बइठब.“\n”अरे मजाल बा चाम खींच लेबे के…. ….आव आज मन भर मखाना खाइल जाव.“\nअन्हार भइला पर लक्खी लुकत छिपत घरे लौटल, उहँ…. काकी देखबो करी त का करी, केतना डेराईं, जेतने डेराइला ओतने काकी आँख देखावेले. ऊ चुपचाप आके एगो कोना में बइठ गइल. रात भइल. घर के सब लोग खा पी के सूत गइल. ओकरा के केहू खाये के ना पूछल. सीतलवा के उ एतना मानत रहे, अपना मुँह के कौर निकाल के दे दी बाकी आज उहो ना पुछलस. लक्खी अईंठ के रह गइल, खाली पेट भला नींद आवेला? ओकरा रह-रह के इयाद पड़े, ड्राइबर कहत रहे, जल्दी कर हरभज, देर होई त ठीकदरवा के लाल पीअर आँख देखे के परी. त ई ट्रक एह राहे रोज जाला माटी ढोवे. ट्रक के हरियर डाला पर बइठल….ओकर खेयाल भटके लागल. हरभज रोज ओह रास्ते जात होई. कहीं फेर कवनो दिन एगो बकरी के बच्चा ट्रक के नीचे आ जाई त ट्रक रूक जाई, उ हरभज के फेर देख सकी. ड्राइबर गारी बकी त का, काका मारी पीटी त का, हरभज त फेर उतर के ओकरा सामने आ जाई, ओकर हाथ झटक दीही. ओकर सउँसे देह सिहर उठल.\nबकरियन के चरे के छोड़ उ अपना खेयाल में डूब जाय. सड़क पर चले वाला सब ट्रक ओकरा हरियरे रंग के लउके, बुझाय सब पर हरभज बइठल बा. सांझ हो जाय, बकरी सन मिमियात घरे पहुँच जाय तबो ओकरा होस ना होखे. अब ओकरा केकरो से डर ना लगे. काकियो से ना, उहँ का करिहें काकी. सड़क पर आवत ट्रक देख के ओकर करेजा धड़के लागे, हाथ गोड़ फूले लागे. कहीं अइसन ना होले कि ट्रक रुक जाय आ हरभज उतर के ओकरा सामने चल आवे. अइसन भेस में ओकरा के देख के ऊ का कही, फाटल साड़ी, लट्टा भइल केस, बेवाय फाटल गोड़. रसोई में से तेल लेके चुपचाप माथा में लगा लेवे, पाटी चोटी कर के अयना में आपन मुँह देखे त मन करे, तनी टीका लगालीं, लाल टीका लगवते मुँह भक-भक करे लागी अंजोरिया अइसन. फाटल साड़ी के सीपुर के चिकन बना लेबे.\nकाकी के नजर में कुछ छिपल ना रहे. लक्खी के बदलत रंग-ढंग देख के ओकरा माथा ठनकल, ”बाप रे, छऊँड़ी कहीं कुल में दाग ना लगा दे, अब जल्दिये बिआह सादी कर देबे के चाहीं?“\nकाका कहले, ”हम बइठल नइखीं, बर खोज लेले बानी, हरिहर के त देखलहीं बाड़ू, खेती बारी त बड़ले बा, दुआर पर दू तीन गो लगहर बा, लखिया का कवनो दुख ना होई.”\n“हरिहर के त बहुत उमिर बा, चार-चार गो लइका बाड़े स.“\nकाकी कहली त काका हँसे लगलें, ”अरे का भइल बहुत उमिर बा त, कहाउत ह जब साठा तब पाठा, कइसन हट्टा-कट्ठा देह बा, देख के मन जुड़ा जाला…. आ सबसे बड़ बात बा कि बियाह में एको पइसा खरचो ना पड़ी कुल खरच हरिहर करीहें, ऊपर से पाँच सौ रुपयो देवे के कहलन ह.“\nकाकी सुन के फुला गइली. पाँच सौ रुपया मिली त अपनो दुआर पर एगो लगहर हो जाई. जे सुने से कहे, काका काकी होखे त अइसन, लक्खी घर में रानी बन के रही, ओकरा कवनो दुख ना होई.\nलक्खी सब के बात सुने लेकिन बोले ना. ओकर एगो अलगे दुनियां रहे, जवना में हर घड़ी हँसी छितराइल रही. लाल लाल गुलाब… अब हरभज के इयाद आई चारों ओर गुलाबे गुलाब महक उठी, बुझाई कि गुलाब के फूलवारी में भुला गइल बा.\nअपना खेयाल में मगन लक्खी के होस ना रहल कि उ का कर देलस. बकरी के बच्चा सड़क पर दम तूड़त रहे. चारों ओर खून फइल गइल रहे. ट्रक रुकल त डाला पर से कूद के हरभज ओकरा सामने आ गइल, आ कस के एक चांटा मरलस ओकरा गाल पर, ”काहें रे डाइन, ई बचवा तोर दुसमन रहे का कि जान के एकरा के ट्रक के नीचे डाल देले? अब जे अइसन करबे त झोंटा पकड़ के तोरो के एही चक्का के नीचे पीस देब, बुझले ह का?“\nलक्खी के चेहरा लाल हो गइल. गाल पर अंगुठी के लाल निशान उग आइल. ड्राइवर ऊपरे से बोललस, ”अरे छोड़ हरभज, का बात के बतंगड़ बनवले बाड़े, अबेर होता.“\n”ना डरेवर साहेब, बात के बतंगड़ नइखीं करत, ई डाइन जान के बचवा सबके ट्रक के ओर हूरपेट देले, आज हम अपना आँखि देखनी ह.“\nहरभज फेर चउक के डाला पर चढ़ गइल. लक्खी एकटक ओकरा क देखत रहे. ओकर सउँसे देह अकड़ गइल. ट्रक आँख से ओझल हो गइल तबो ओकरा होस ना भइल, बुझाय गाल पर कुछ चिन्गारी अइसन बर रहल बा….. हरभज के चाँटा के लाल निशान आउर लाल हो गइल, गाल जइसे सेनुरिया आम होखे.\nआज लक्खी के बिआह ह. दुआर पर सहनाई बाजऽता. लाल चुनरी पहिरले लक्खी बइठल बा आ अँचरा के लाल छोर में खोज रहल बा लाल खून, लाल गुलाब, लाल निशान. हरभज के थप्पड़ के निशान जइसे गाल ना करेजा पर उग गइल होखे, ऊ अब कबहूँ ना मिटी.\nपोखरा, हाजीपुर (वैशाली), बिहार


निराला पुरस्कार से सम्मानित कवि भगवती प्रसाद द्विवेदी के सम्मान – Anjoria\nबलिया का श्रीराम विहार काॅलोनी में स्थित ‘पाती’ कार्यालय में विश्व भोजपुरी सम्मेलन के बलिया ईकाई का तरफ से आयोजित एगो कार्यक्रम में उत्तर प्रदेश हिन्दी संस्थान से निराला पुरस्कार से सम्मानित आ भोजपुरी अउर हिन्दी के चर्चित कवि भगवती प्रसाद द्विवेदी के सम्मानित कइल गइल. भगवती प्रसाद द्विवेदी के ई पुरस्कार उहाँके हिन्दी कविता संग्रह ‘नई कोंपलो की खातिर’ दिहल गइल बा.\nएह आयोजन में भगवती बाबू के सम्मानित करत ‘पाती’ संपादक आ विभोज बलिया के संरक्षक डा॰ अशोक द्विवेदी कहनी कि भगवती बाबू के मिलल सम्मान से बलियो के सृजनधर्मी लोग अपना के गौरवान्वित महसूस करत बाड़े.\nएह मौका पर एगो कवि गोष्ठी के आयोजनो भइल जवना में मऊ से पधारल लोकप्रिय गीतकार डा॰ कमलेश राय आ पटना से आइल कवि कथाकार तुषारकान्त उपाध्याय के अभिनन्दन भइल. डा॰ कमलेश राय आ भगवती प्रसाद द्विवेदी के कवितन के आनन्द लेत बलियो के कवि आपन आपन कविता सुनवले. भगवती बाबू के कविता के पंक्ति ‘तुम्हें मुबारक रश्मि दूधिया चकाचौंध वाली / हम तो दियना-बाती, तम में जलते जाएगें’ अउर डा॰ कमलेश के कविता के पंक्ति ‘हम गीत के बहाने से पीर गुनगुनाईं / खन में दिया जराईं, खन में दिया बुताईं’ के सभे खूब सराहल.\nएह कवि गोष्ठी में कविता पाठ करे वालन में हीरालाल ‘हीरा’, कन्हैया पाण्डेय, शशि प्रेमदेव, शंकर शरण, रामेश्वर सिंह, नवचंद तिवारी, आ शिवजी पाण्डेय रसराज समेत अनेके कवि शामिल भइलें.\nPrevious Post: सुमना के बाबा\nNext Post: का बाँचल बा गाँव में\nभगवती प्रसाद द्विवेदी के बहुत-बहुत बाधाई……..


Team Films Bhojpuri 유튜브 채널 분석 보고서 - NoxInfluencer\nTeam Films Bhojpuri 유튜브 채널 분석 보고서\nTeam Films Bhojpuri유튜브 통계 & 분석 대시보드\n업데이트 날짜 2022-01-20 21:17:32데이터 확인 중입니다\n578th ( Top 1% )\n괜찮은 채널입니다 ( Top 1% )\n채널에서 가장 많이 본 동영상 Team Films Bhojpuri 유튜브 채널\n1462.57만 17.72만 1.42만 1.24만\nkhesari lal yadav khesari lal yadav new song khesari lal new song khesari lal ke gana khesari lal new song 2021 khesari lal song pyar parso ke kail na rahe full song pyar parso ke kail na rahe khesari lal pyar parso ke kail na rahe pyar parso ke kail na rahe khesari lal song khesari lal sad song khesari lal sad song 2021 khesari lal new song pyar parso ke kail na rahe team film bhojpuri ajit halchal pyar kal parso ke kail na rahe bhojpuri song new song khesari\n최신 동영상 Team Films Bhojpuri 유튜브 채널\nTeam Films Bhojpuri 의 광고 영상\nteam film bhojpuri\nTEAM FILM भोजपुरी संगीत के दुनिया में एगो अग्रणी संगीत रिकॉर्ड लेबल बा। हमनी के चैनल से जुड़ के रऊआ भोजपुरी के प्रसिद्ध गायक अउर गीतकार लोग के गीत/संगीत सुन आ देख सकेनी। हमनी का अपना चैनल के माध्यम से नवोदित व रचनात्मक कलाकार लोगन के प्रोत्साहित भी करेनी।\nहमनी के चैनल्स TEAM FILM BHOJPURI आ TEAM FILM OFFICIAL पर रऊआ भोजपुरी ठुमरी, दादरा, कजरी, सोहर, पचरा, धोबी गीत, निर्गुण, पूर्बी, चैता/चैती, विदेसिया, कांवर भजन, देवी गीत, बिरहा, भोजपुरी चटनी, झिझिया, पारिजात व विवाह गीत जइसन विशिष्ट भोजपुरी गीतन अउर लोकगीतन के देख आ सुन सकेनी।\nभोजपुरी गीत/संगीत के मधुरता अउर विविधता के आनंद लेवे खातिर हमनी के चैनल के सब्सक्राइब जरूर करीं।\nDigital Partner: Vianet Media Pvt. Ltd.\nContact No.: 9717072058


भोजपुरिया परदा पर छाये का तइयारी में पंकज केसरी – Anjoria\nभोजपुरिया परदा पर छाये का तइयारी में पंकज केसरी\nअप्रैल 12, 2010 पंकज केसरी\nभोजपुरी सिनेमा के स्टार पंकज केसरी अब भोजपुरिया परदा छाप लेबे के तइयार बाड़न. उनका पूरा यकीन बा कि उनकर आवे वाली फिलिमन के सफलता का साथे ऊ दर्शकन का दिलो दिमाग में आपन जगह बना लीहें. एह साल उनकर आवे वाली फिल्मन में पहिलका होखी द ग्रेट हीरो हीरालाल जवना में उनकर नायिका बाड़ी हॉट गर्ल मोनालिसा.\nओकरा बाद आई मेरा बलमा छैल छबीला जवना में पंकज के नायिका बाड़ी स्टार अदाकारा रानी चटर्जी. इहे जोड़ी फेर नजर आई अनूप जलोटा के फिल्म तेजाब में, जवना में अनारा गुप्तो बाड़ी.\nअजय श्रीवास्तव निर्देशित फिल्म नथुनिये पे गोली मारे में पंकज के नायिका बाड़ी गुंजन पंत. पंकज के कई गो फिलिम फ्लोरो पर बाड़ी सँ जवना में जुदाई, त्रिनेत्र, रिक्शावाला आई लव यू, जीजा जी की जय हो, साँवरिया तोहेस लागी कैसी ये लगन, लागल प्रेम रोग वगैरह.\nपंकज केसरी के सम्मानित कइल गइल


मनोहर झा के ‘‘मेहरारू चाहीं मिल्की व्हाईट’’ | Anjoria's Weblog\nमनोहर एस. झा प्रोडक्शन के बैनर तले बनत भोजपुरी फिल्म ‘‘मेहरारू चाहीं मिल्की व्हाईट’’ अब पूरा हो गइल बा. बिहार निवासी मनोहर एस झा के बनावल एह फिल्म के थीम पूरा तरह से पारिवारिक आ रोमांटिक बा. एकर गाना सुने में बहुते नीक लागे वाला बाड़ी सं. फिल्म में पहिला बेर रानी चटर्जी आ प्रियेश सिन्हा के जोड़ी एक दोसरा से नैना चार करत नजर अइहे. एकर पूरा शूटिंग मुंबई के मड-आईलैण्ड के बंगलन में करावल गइल बा. फिल्म एही साल रिलीज कइल जाई. एह फिल्म में के दू गो आइटम गाना सीमा सिंह आ पुर्णिला राय फिल्मावल गइल बा.\nअब एकर पोस्ट प्रोडक्शन मुंबई में चलत बा. फिल्म के नायक प्रियेश सिन्हा बिहार के बेतिया के रहे वाला हउवन बाकिर पढ़ाई लिखाई राजस्थान के जयपुर में इंजीनियरिंग ले कइलन. प्रियेश महुआ टीवी के धारावाहिक ‘भौजी नम्बर वन’ में ऐंकरिंगो करत बाड़े. फिल्म के निर्देशक मिथिलेश अविनाश के कहना बा कि ई फिलिम एक साल के सबले सुपर हिट फिल्म होखी. आ एह से भोजपुरी फिल्म जगत के एगो नया नायको मिल जाई.\nनिर्माता मनोहर एस. झा, निर्देशक मिथिलेश अविनाश, लेखक वाजिद शेख, गीत विनय बिहारी, नूतन पंकज, सागर परदेशी, मिश्रा जी, संगीत राजेश गुप्ता, नूतन पंकज, फाइट मंगल फौजी, डांस प्रवीण, रितु राज, छायांकन नंदू चौधरी, आ मुख्य कलाकारन में – प्रियेश सिन्हा, रानी चटर्जी, गजेन्द्र चौहान, धीरज पंडित, दीपक सिन्हा, विष्णु कांत वर्मा, निलिमा सिंह, शमीर शेख, मेहनाज, सोनिया मिश्रा, वर्णवाला, जे. पी. सिन्हा, रत्नेश, सुशील सिन्हा जगतवाला वगैरह शामिल बाड़े.\nमेहरारू चाहीं मिल्की व्हाट, प्रियेश\nThis entry was posted in कलाकार, फिल्म, फिल्मकार and tagged प्रियेश, मेहरारू चाहीं मिल्की व्हाइट by Anjoria. Bookmark the permalink.


भारत रत्न बिस्मिल्लाह खां के 102वीं जयंती मनावल गइल – टटका खबर\nवाराणसी आ बक्सर, 21 मार्च (वार्ता). भारत रत्न उस्ताद मरहूम बिस्मिल्लाह खां के 102वीं जयंती पर आजु उनुका कर्मभूमि वाराणसी में उनुका के याद कइल गइल. एह कार्यक्रम में फातमान दरगाह में उनुका मकबरा पर परिवार आ नाते-रिश्तेदारन के अलावहु बहुते संगीत प्रेमी उनुका के आपन श्रद्धासुमन अर्पित कइलें.\nसंगीत के आपन धर्म माने वाला शहनाई के बेताज बादशाह के याद में संगीत नाटक अकादमी का ओर से सनातन धर्म इंटर कॉलेज में संगीत संध्या के आयोजन किल गइल. जवना में उनुकर बेटा नाजिम हुसैन समेत अनेके कलाकार शामिल भइलें.\nजाने जोग बा कि बिस्मिल्लाह खां के जनम बिहार के डुमरांव के ठठेरी बाजार में 21 मार्च 1916 का दिने पैगम्बर खां आ मिट्ठन बाई किहाँ भइल रहे. पैगम्बर खाँ डुमरांव रियासत के महाराजा केशव प्रसाद सिंह के दरबार में शहनाई बजावल रहलें.\nबचपने में बिस्मिल्लाह खाँ वाराणसी आ गइलें आ एकरे के आपन कर्मभूमि बना लिहलें. लइकाईंए से ऊ अपना मामा अली बख्श ‘विलायती’ से शहनाई बजावल सीखे लागल रहलें. अली बख्श काशी विश्वनाथ मंदिर में शहनाई वादन के काम करत रहलें.\nउत्तर प्रदेश, बिहार, भोजपुरी पट्टी


29 जून से सिनेमाघरों में ‘हीरो’ के टिकट ब्लैक करीहें प्रवेशलाल | CinemaBhojpuri.in\nJune 28, 2012 - इण्डस्ट्री न्यूज, कलाकार, फिल्म\n- Tagged: प्रवेश लाल, हीरो\t- no comments\tबॉक्स ऑफिस पर कई एक हिट फिलिम दे के टिकट ब्लैकियरन के चाँदी कराए वाला स्टाईलिश भोजपुरी स्टार प्रवेशलाल यादव अपना चर्चित एक्शन फिल्म फिलिम ‘हीरो’ में खुद परदा पर टिकट ब्लैकियर के भूमिका कइले बाड़ें. एह फिल्म ‘हीरो’ के 29 जून से बिहार, झारखण्ड आ यु.पी. के सिनेमाघरन में रिलीज कइल जाई.\nप्रवेशलाल यादव के उम्मीद बा कि ‘हीरो’ से बॉक्स ऑफिस पर उनुकर पहचान बन जाई. (प्रशांत निशांत के रपट)\nमिलत जुलतप्रवेशलाल के ‘हीरो’7सितम्बर से मुम्बई में (5)फिल्म ‘हीरो’ में प्रवेशलाल के खतरनाक हीरोगिरी (4)‘बाप जोकर बेटी कलेक्टर’ (3)चौका मरला का बाद खेसारीलाल सपूत में नजर अइहें (3)राज ठाकरे के जवाब में मराठी फिल्म के शूटिंग शुरू कइलन रवि किशन (3)To the official site of Related Posts via Taxonomies.\tLeaveaReply Cancel reply


जब यश आ अंजना बुकिंग क्लर्क बन गइल – Anjoria\nसिनेमा भोजपुरी के गरम ठेकुआ अभिनेत्री अंजना सिंह आ भोजपुरी के राइजिंग स्टार यश कुमार ओह बेरा भँउचक हो गइल जब “दिलदार सांवरिया” के प्रोमोशन क दौरान लोग उनुके हाथ से टिकट खरीदी. बात मुजफ्फरपुर के शकुन्तला आ शेखर सिनेमाघर के होखत बा जहाँ दुनु कलाकार एह फिलिम के प्रचारक उदय भगत का साथे चहुँपल रहे. दुनु जने मौजूद दर्शकन के भरपूर मनोरंजन कइलें. दर्शकन का माँग पर ठुमको लगावल लोग आ जब दर्शकन के माँग भइल कि ओहीलोग का हाथ से टिकट खरीदी लोग त दुनु कलाकार करीब आधा घंटा ले टिकट कटलें आ हाउसफुल के बोर्ड टंगवाइए के बाहर निकललें. एह दौरान अंजना टिकट देत रही आ यश कैशियर बनल रहलें,\nजान जाईं कि पिछला १४ जून के बिहार में रिलीज़ भइल एह फिलिम “दिलदार सांवरिया” के दर्शको से बढ़िया समर्थन मिलल बा आ ओपनिंग कलेक्शन बहुते बढ़िया रहल. भोजपुरी फिलिमन के सबले बड़ निर्माता आ एह. फिलिम के वितरक आलोक अबले नौ गो फिलिम बना चुकल बाड़ें आ अपना फिलिमन के वितरणो अपनही करेलें. पहिला बेर कवनो दोसरा निर्माता के फिलिम वितरित करतो आलोक कुमार अपना सफलता के रिकोर्ड कायम रखले बाड़न.


आरोपी राज्यपाल हटावे खातिर केन्द्र से जवाब मंगलसि सुप्रीम कोर्ट – टटका खबर\nमध्यप्रदेश के व्यापम घोटाला में शामिल रहे के आरोपी कांग्रेसी नेता रहल आ कांग्रेस राज में मध्यप्रदेश के राज्यपाल बनावल गइल यूपी के मुख्यमंत्री रह चुकल रामनरेश यादव के हटवावे ला दायर एगो गुहार पर सुप्रीम कोर्ट केन्द्र सरकार से जवाब मंगले बिया. राज्यपालो के नोटिस भेज के जवाब मांगल गइल बा.\nजान जाईं कि व्यापम घोटाला कांग्रेसी मुख्यमंत्री दिग्विजय सिंह का समय से चलल आवत बा आ एह मामिला से जुड़ल पचासन लोग के संदिग्ध हालात में मौत हो चुकल बा.\nवकीलन के एगो गोल का तरफ से दायर एह गोहार में कहल गइल बा कि केन्द्र सरकार अइसन नियम कायदा बनावे जवना से भठियारा राज्यपालन के हटावे के दिशा निर्देश मिल सके. रामनरेश यादव के हटा के उनुका से पूछोताछ करे के मांग कइल गइल बा एह गोहार में.\nTags: कांग्रेसी राज, दिग्विजय सिंह, मध्यप्रदेश, राज्यपाल, रामनरेश यादव, व्यापम घोटाला


निकोबारी जंगली मुर्ग - विकिपीडिया\nजाति (Genus): Megapodius\nप्रजाति: M. nicobariensis\nनिकोबार मॅगापोड या निकोबारी जंगली मुर्ग (Nicobar Megapode या Nicobar Scrubfowl) (Megapodius nicobariensis) भारत की अंडमान निकोबार द्वीप समूह की निकोबार की दीपन मे पावल जाला। एकर2गो उपजाति निकोबार की 14 गो दीपन में पावल जालीं जेवन एह प्रकार से बाटे-\nऍम.ऍन. ऍबॉटि — ग्रेट निकोबार, लिटिल निकोबार, कोण्डुल, मेंचल, ट्रेस आ मेरो अउरी\nऍम.ऍन. निकोबारिऍनसिस — कामोर्टा, ट्रिंकट, ननकौड़ी, कच्चल, टेरेसा, बॉमपोका आ तिल्लनचॉन्ग\nनिकोबारी जंगली मुर्ग क अण्डा\nअंडमान और निकोबार द्वीप समूह दक्षिण पूर्वी एशिया की ढेर नजदीक होखले की कारण पहिले ई म्यांमार की कुछ तटवर्ती इलाकन में भी पावल जात रहे, बाकी अब उहाँ से विलुप्त हो गइल बाटे।\nदिसम्बर 2004 की सुनामी की बाद इन्हन कई संख्या में भारी गिरावट देखल गइल रहे लेकिन बाद की सालन में इन्हन कई संख्या में सुधार भइल बाटे, हालांकि अब्बो मनुष्य द्वारा इन्हन की इलाका क अतिक्रमण कइले की वजह से इन्हन के भारी ख़तरा बाटे।\n↑ BirdLife International (2012). "Megapodius nicobariensis". IUCN Red List of Threatened Species. Version 2013.2. International Union for Conservation of Nature. पहुँचतिथी 26 November 2013. CS1 maint: uses authors parameter (link) CS1 maint: ref=harv (link)\n↑ 2.0 2.1 उद्धरण खराबी:Invalid <ref> tag; no text was provided for refs named iucn\n"https://bh.wikipedia.org/w/index.php?title=निकोबारी_जंगली_मुर्ग&oldid=445539" से लिहल गइल\nएह पन्ना पर आखिरी बेर संपादन 13 अप्रैल 2017 के 10:46 बजे भइल रहल।


यूपी इन्वेस्टर्स समिट खातिर निवेशकन के लर लागल बा – टटका खबर\nCategories Select Category TatkaKhabar (1,917) अपराध (588) उत्तर प्रदेश (1,706) खुला मंच (7) खेल (296) चुनाव (297) टटका खबर (167) देश-दुनिया (1,363) बिहार (1,610) भोजपुरी पट्टी (479) मनोरंजन (210) राजनीति (875) रोजी-रोजगार (108) विधानसभा (87) व्यापार (286) शिक्षा (214)\nयूपी इन्वेस्टर्स समिट खातिर निवेशकन के लर लागल बा\nलखनऊ, 20 फरवरी (वार्ता) यूपी के राजधानी लखनऊ में काल्हु से होखे जा रहल दू दिन के इन्वेस्टर्स समिट में शामिल होखे ला निवेशक आवल शुरू क दिहले बाड़ें.\nप्रदेश के औद्योगिक विकास मंत्री सतीश महाना आजु बतवलन कि इन्दिरा गांधी प्रतिष्ठान में आयोजित इन्वेस्टर्स समिट अपना में एगो ऐतिहासिक समिट होखी, जवना के देश आ प्रदेश के ख्यात उद्योगपति सरहले बाड़ें. एह समिट में शामिल होखे ला उद्योगपति खुद ही आवे ला अगुताइल बाड़ें. सतीश महाना बतवलें कि उत्तर प्रदेश के समग्र विकास में आपन पूरा सहयोग देबे के सहमति दे चुकल सात गो कन्ट्री पार्टनरो शामिल होखीहें. ई देश हईं सँ फिनलैण्ड, नीदरलैण्ड, जापान, चेक गणराज्य, थाईलैण्ड, स्लोवाकिया आ मॉरीशस. एह देशन के प्रतिनिधि आ उद्योगपति समिच में शामिल होखीहें.\nसरकार उत्तर प्रदेश में निवेश बोलावे ला तय कइले बिया कि उद्योगपति अपना हिसाब से प्रदेश के जवना इलाका में चाहें आपन उद्यम लगा सकीहें. राज्य सरकार आकर्षक आ व्यवहारिक औद्योगिक विकास नीतिओ जारी कइले बिया. साथही उद्यम लगवला पर जरुरी छूट आ सुविधो दीहल जाई.\nदू दिन के एह समिट में कुल 30 गो सत्र राखल गइल बा. एकर उद्घाटन प्रधानमंत्री, नरेन्द्र मोदी सबेरे दस बजे करब. ओकरा बाद औद्योगिक विकास मंत्री स्वागत सम्बोधन दीहें. फेर उत्तर प्रदेश इन्वेस्टर्स समिट – 2018 के थीम पर प्रस्तुतिकरण कइल जाई. समिट में देश के ख्यात उद्योगपति मुकेश अम्बानी, गौतम अडानी, सुभाष चन्द्रा, कुमार मंगलम, बिड़ला, आनन्द महेन्द्रा, पंकज पटेल, श्रीमती शोभना कामिनेनी, रशेष शाह आ एन0 चन्द्रशेखरन सम्बोधन करीहें. मॉरीशस के पूर्व राष्ट्रपति, अनिरूद्ध जगन्नाथ, आ मुख्यमंत्री योगी आदित्यनाथ के संबोधन का बाद प्रधानमंत्री उद्घाटन सत्र के सम्बोधित करब. आखिर में मुख्य सचिव, राजीव कुमार धन्यवाद ज्ञापित करीहें.\nदू दिन के एह समिट में पहिला दिने औद्योगिक विकास नीति सत्र पर केन्द्रीय वाणिज्य आ उद्योग मंत्री, सुरेश प्रभु अउर औद्योगिक विकास मंत्री, सतीश महाना, अवस्थापना विकास सत्र पर केन्द्रीय सड़क परिवहन मंत्री, नितिन गडकरी आ सतीश महाना, सूक्ष्म लघु अउर मध्यम उद्योग सत्र पर केन्द्रीय लघु उद्योग राज्यमंत्री (स्वतंत्र प्रभार), गिरिराज सिंह आ प्रदेश के लघु उद्योग मंत्री, सत्यदेव पचौरी आपन विचार रखीहें.\nयूपी ,में इलेक्ट्रानिक सेक्टर विकास सत्र के केन्द्रीय संचार राज्य मंत्री (स्वतंत्र प्रभार), मनोज सिन्हा आ प्रदेश के आई0टी0 राज्यमंत्री मोहसिन रजा, कृषि खाद्य प्रसंस्करण आ डेरी उद्योग सत्र के केन्द्रीय खाद्य प्रसंस्करण मंत्री (स्वतंत्र प्रभार) श्रीमती हरसिमरत कौर बादल आ प्रदेश के उप मुख्यमंत्री, केशव प्रसाद मौर्य अउर कृषि मंत्री, सूर्य प्रताप शाही, अक्षय ऊर्जा की असीमित संभावनन पर केन्द्रीय ऊर्जा राज्यमंत्री (स्वतंत्र प्रभार), राजकुमार सिंह आ प्रदेश के वैकल्पिक ऊर्जा मंत्री, ब्रजेश पाठक सम्बोधित करीहें.\nहथकरघा आ वस्त्रोद्योग सत्र के केन्द्रीय वस्त्रोद्योग मंत्री, श्रीमती स्मृति इरानी आ प्रदेश के वस्त्रोद्योग मंत्री सत्यदेव पचौरी, फार्मास्यूटिकल आ बायोटेक्नोलॉजी सत्र के केन्द्रीय स्वास्थ्य अउर परिवार कल्याण राज्यमंत्री, श्रीमती अनुप्रिया पटेल आ प्रदेश के स्वास्थ्य मंत्री, सिद्धार्थ नाथ सिंह, प्रदेश के पर्यटन अउऱ सांस्कृतिक विरासत सत्र के केन्द्रीय पर्यटन सचिव, सुश्री रश्मि वर्मा आ प्रदेश के पर्यटन मंत्री, श्रीमती रीता बहुगुणा जोशी, पर्यावरण अउर उद्योग सत्र के केन्द्रीय पर्यावरण राज्य मंत्री, डॉ महेश शर्मा आ प्रदेश के वन अउर पर्यावरण मंत्री श्री दारा सिंह आ द्योगिक अउर आधारभूत ढांचा सुरक्षा सत्र के केन्द्रीय गृहमंत्री राजनाथ सिंह आ मुख्यमंत्री योगी आदित्यनाथ सम्बोधित करब.\n22 फरवरी का दिने आई0टी0 सेक्टर के सत्र के केन्द्रीय सूचना प्रौद्योगिकी मंत्री रविशंकर प्रसाद आ उप मुख्यमंत्री डॉ दिनेश शर्मा, सभका ला बैंक सत्र के केन्द्रीय वित्त मंत्री, अरूण जेटली आ प्रदेश के वित्त मंत्री राजेश अग्रवाल, चर्म आ जूता उद्योग सत्र के केन्द्रीय वाणिज्य अउर उद्योग राज्यमंत्री, सी0आर0 चौधरी आ प्रदेश के लघु उद्योग मंत्री सत्यदेव पचौरी सम्बोधित करब.\nडिफेंस मैनुफैक्चरिंग सत्र के केन्द्रीय रक्षा मंत्री, श्रीमती निर्मला सीतारमण आ प्रदेश के मुख्यमंत्री योगी आदित्यनाथ, कौशल विकास सत्र के केन्द्रीय कौशल विकास मंत्री धर्मेन्द्र प्रधान आ प्रदेश के व्यवसायिक शिक्षा मंत्री चेतन चैहान, कौशल विकास स्टार्टअप सत्र के विज्ञान अउर तकनीकी मंत्री डॉ हर्षवर्धन आ उप मुख्यमंत्री डॉ दिनेश शर्मा, नागरिक उड्डयन सत्र के केन्द्रीय नागरिक उड्डयन मंत्री पुष्पपति अशोक गजपति राजू आ प्रदेश के नागरिक उड्डयन मंत्री नन्द गोपाल ‘नंदी’, एनआरआई सत्र के केन्द्रीय विदेश राज्यमंत्री, जनरल वी0के0 सिंह (से0नि0) आ प्रदेश के एनआरआई राज्यमंत्री (स्वतंत्र प्रभार), श्रीमती स्वाति सिंह आ मीडिया अउर मनोरंजन सत्र के सांसद, सुभाष चन्द्रा आ प्रदेश के सूचना राज्यमंत्री डॉ नीलकंठ तिवारी सम्बोधित करीहें.\nसमिट के समापन 22 फरवरी के साँझ साढ़े चार बजे राष्ट्रपति रामनाथ कोविंद करब. एह समापन सत्र में केन्द्रीय वित्त मंत्री अरूण जेटलीओ शामिल रहब. एकरा अलावे प्रदेश के राज्यपाल राम नाईक आ मुख्यमंत्री योगी आदित्यनाथो जी समापन सत्र के सम्बोधित करब.\nTags: यूपी इन्वेस्टर्स समिट - 2018


हर पल सिखावेले ई जिनिगी, कहेली अक्षरा सिंह – Anjoria\nअक्षरा सिंह आजु सिनेमा भोजपुरी के अइसन अभिनेत्री हई जिनकर दर्शक हर जगहा बाड़ें, भोजपुरिया आ गैर भोजपुरिया दुनु तरह के. अक्षरा के अभिनय के चरचा सुन के लोग सिनेमाघर ले खिंचाइल चलल जाला. पिछला दिने “ए बलमा बिहारवाला” फिलिम सेट पर अक्षरा सिंह से बात करे के मौका मिलल त उनुका से बतिया के बहुते नीक लागल. पेश बा ओही बातचीत के कुछ हिस्सा –\nआपके करियर क शुरुआत कब, कइसे आ कवना फिलिम से शुरू भइल ?\nपापा के ख़ुशी आ मम्मी के अरमान मिलल त हम अपना करियर के कमान धइनी. साल 2011 के बात ह जब फिलिम “सत्य मेव जयते” के डायरेक्टर बबलू सोनी आ निर्माता अनिल सिंह जी हमरा के रवि किशन जी के हिरोइन बनाके हमरा के प्यारे प्यारे से रूबरू करा दिहलें.\nएह पहिला फिलिम से का अनुभव मिलल आपके ?\nअभिनय के दुनिया कबो पूरा ना होखे वाला दुनिया ह जहाँ कबो संतुष्टि ना मिल पावे. अभिनय के दुनिया कलाकार के हमेशा अउर बढ़िया अभिनय करे ला प्रोत्साहित करत रहेले. हमरा डेग धरते बड़का-बड़का स्टारन संगे बड़की बड़की फिलिम करे के मिलल, प्रोड्यूसरन से पइसा मिलल, डायरेक्टरन से गुन आ तकनीशियन साथे हम गा दिहनी,”सुन साहिबा सुन, ये है प्यार की धुन.” कमाल के दुनिया ह अभिनय के.\nआप हाल के सगरी सुपर स्टारन संगे फिलिम कर चुकल बानी आ करत बानी. का का सीखे मिलल एह सुपर स्टारन से ?\nसीखे के त हर पल समाज, लोग, परिवेश, माहौल, हालात, परिस्थिति सिखावते रहेले. वइसे हम अभिनय से जुड़ल आयाम सीखिए के फ़िल्मी दुनिया में डेग धइनी. रंगमंच कइनी, कथक में डिप्लोमा लिहनी, वेस्टर्न भा मॉडर्न डांस सीखनी, गायकी सीखनी, वेशभूषा, रूपसज्जा, ड्राइविंग, स्विमिंग, मतलब हम आपन पुरा तइयारी कइए के फिल्म जगत में कदम रखनी. अब हर आदमी के सोच अलग होला, हमनी के स्टारो लोग अलग अलग स्टाइल में माहिर ह. हम ओह लोग के ताल से ताल मिलवनी आ काम शुरू कइनी. चाहे ऊ दिनेश लाल यादव जी होखीं, खेसारी लाल जी होखीं, पवन सिंह जी होखीं, भा रवि किशन जी होखीं. हर पल सिखावेले ई जिनिगी.\n“दिलेर” के चरचा आजु हर तरफ बा. आप के कहना का बा ?\nदिलेर का बारे में इहे कहब कि हमनी के प्रोड्यूसर्स, डायरेक्टर्स, तकनिशियंस सभे ई फिलिम जरूर देखे. दर्शकन के अथाह प्यार मिलत बा आ खूब चलत बिया ई फिलिम. जबरदस्त फिलिम बावे दिलेर. फाईट, कोरियोग्राफी, कैमरा, तकनीक, गाना, अभिनय सबकुछ बेमिसाल बा एह फिलिम में. जनाब हमरा कहला पर मत जाईं, आपन अकल लगाईं आ ई फिलिम देखीं. फेर हमरा के बताईं कि हमरा बात में कतना दम बा.\nआपके फिलिम “प्रतिघात” रिलीज होखे वाला बा, का कहब दर्शकन से ?\n“प्रतिघात” नारी सशक्तिकरण के मिसाल वाली फिलिम ह, टीम के सगरी लोग गुनीजन डायरेक्टर आनंद गहतराज जी के कमाल, लेकिन प्रोड्यूसर नीरज यादव जी त कर दिहनी बवाल. रक्षके बन गइल भक्षक एह फिलिम में. कमाल के कहानी लिखले बानी मनोज पाण्डेय जी. दर्शक एह फिलिम के देखसु आ हमरा टीम के सगरी गुनीजन के आपन आशीर्वाद देसु.\nअपना आवे वाली फिलिमन क बारे में कुछ ?\n“प्रतिघात”, “प्रतिज्ञा-२”, “ये बलमा बिहार वाला”, आ “प्यार झुकता नहीं” आवे वाली बाड़ी सँ. “ए बलमा बिहार वाला” में खेसारी लाल संगे बानी. देखब त कहब कि “वाह”. ई फिलिम अगस्त में रिलीज होखी. हम हर तरह के किरदार पूरा लगन से निभवले बानी जवना के दर्शको पसंद कइले बाड़ें. बिहार गइला पर अथाह जनसमूह के जवन प्यार हमरा मिलेला तवना कि कबो ना भुला पाईं, ना भुलाइब.\nदर्शकन ला कवनो सन्देश ?\n“मेरा वजूद तुमसे है, मन भी तुम, जान भी तुम, तुमसे है औकात, हजारो बातों में कहना है एक बात, तेरे दम से ही दम है, न छोड़ना मेरा साथ.”\nहमार फिलिम देखिं सभे आ आपन नेह बरखावत रही जा. हम हर वक्त कोशिश करब कि कवनो ना कवनो नया किरदार में आप सभके स्वस्थ मनोरंजन करत रहीं. ………आई लव यू ऑल !


अनाज सड़sता, लोग खइला बिना मरsता | VMW Team\ntagged with 'देहाती', अनाज सड़sता, एन. डी. देहाती, लोग खइला बिना मरsता, Dehati Ji


हरेक आदमी के मदद खाती हरमेस तत्पर रहेवाला लाल बिहारी लाल\nटीबीएच ब्यूरो |\nआदर्श भोजपुरी क्षेत्र अवुरी गंगा, गंडक, घाघरा से तीन ओर घेराईल सारण (छपरा) के धरती कई गो लाल के जन्म देले बिया, जवना में भोजपुरी के महाकवि लक्ष्मी सखी,बाबू रघुवीर नरायण, महेन्द्र मिसिर समेत बहुत के नाम शामिल बा। इ लोग अपना लेखनी से देश आ समाज के खूब सेवा कईले।\nएही सारण के धरती से गांव भाथा सोनहो में स्व. सत्यनारायण साह अवुरी स्व. मंगला देवी के घरे जनम लेवेवाला लाल बिहारी लाल आज कवनों परिचय के मोहताज नईखन। लाल बिहारी लाल गांव के स्कूल में पढ़ लिख के आगे बढ़लेअवुरी आज वाणिज्य आ उद्योग मंत्रालय, नई दिल्ली में कार्यरत बाड़े।\nनोकरी के साथे-साथे समाज सेवा अवुरी सृजन कार्य भी खूब करत बाड़े। अपना लेखनी में स्वच्छता,पर्यावरण, जल संकट, बेटी बचाओ जईसन विषय प खूब चर्चा कईले। इनिकर गीत, कविता सैकड़ों पत्र-पत्रिकन में छपल अवुरी कई गो किताब के संपादन कईले।\nलाल बिहारी लाल के भोजपुरी कविता "क्रांति कविता" नालंदा ओपन विश्वविद्यालय में एम.ए. और भीमराव अंबेडकर विश्वविद्यालय के बी.ए. के पाठ्यक्रम में शामिल बा अवुरी अभी तक अलग-अलग योगदान के देखत सैकड़ों पुरस्कार से सम्मानित हो चुकल बाड़े।\nसमाजिक उत्थान खातिर दिल्ली में 'लाल कला मंच' नाम से एगो संस्था बना के समाज सेवा में लागल लाल बिहारी लाल ए संस्था के माध्यम से सामाजिक अवुरी सांस्कृतिक उत्थान के काम करतानी।\nएगो बात त हम जरूरे बतावल चाहब। इनिका लेखनी में भोजपुरिया लोगन खातिर साफ प्रेम लऊकेला अवुरी हरमेस नयका लेखक लोग के मदद खातीर इहाँ के खड़ा रहेनी । हम इहा के जन्मदिन प भगवान से विनती करतानी कि इहा के असही लिखत रही अवुरी एह देश के सेवा करत रही। उमर लमहर होखे निरोग रही। जय हिंदी जय भोजपुरिया।\nरिपोर्ट: उमेश कुमार गुप्त, भाटपार रानी, देवरिया, उत्तर प्रदेश\nFirst Update: 08 October, 2017 04:27 PM


राहुल राय बनावत बाड़न मनोज तिवारी का साथ भोजपुरी में सिंघम – Anjoria\nराहुल राय बनावत बाड़न मनोज तिवारी का साथ भोजपुरी में सिंघम\n‘आशिकी’ फिल्म के नायक आ बिग बॉस विजेता राहुल राय अब भोजपुरी फिल्म बनावल शुरु करे जा रहल बाड़े. उनुकर पहिलका फिल्म के नाम हवे ‘एलान’, जवना के भोजपुरी के ‘सिंघम’ बतावल जा रहल बा. एह फिल्म में भोजपुंरी सिनेमा के दशक के सबले बड़ सितारा मनोज तिवारी आ राहुल राय मुख्य भूमिका में नज़र अइहे.\n‘एलान’ के निर्देशक हउवे धीरज कुमार. राहुल राय प्रोडक्शन का बैनर में बने जा रहल एह फिल्म ‘एलान’ में मनोज तिवारी एगो अइसन पुलिस अधिकारी के भूमिका में बाड़े जवन ‘सिंघम’ के याद दिआ दी. जबरदस्त एक्शन से भरल एह फिल्म के लेके राहुल राय बतवले कि जइसही ऊ ‘एलान’ के स्क्रिप्ट देखलन त चउँक गइलन. फेर तुरते तय कइलन कि एह स्क्रिप्ट पर फिल्म बनावल जाय. फिल्म में नायक के भूमिका सुनते राहुल का दिमाग में मनोज तिवारी के चेहरा सामने आ गइल आ एह फिल्म में मनोज तिवारी के साईन कर लिहल गइल.\n‘एलान’ के मुख्य कलाकारन में मनोज तिवारी, राहुल राय, योगेन्द्र तिवारी, लवी रोहतगी, मोनिका बत्रा, लवीना, प्रमोद पांडे, विकास सिंह आ गजेन्द्र चौहान शामिल बाड़े. एह फिल्म में एक्शन खातिर साउथ के भारी भरकम टीम अउर अत्याधुनिक सुविधा के इस्तेमाल कइल गइल बा.\n(स्रोत – शशिकान्त सिंह)\n‘‘सास बहू और वो’’ के मुहूर्त भइल\nखण्डाला में शूट भइल ‘मल्ल युद्ध’ के एक्शन


सिनेमाघर में कइली आयटम नंबर सीमा सिंह – Anjoria\nसिल्वर स्क्रीन के इतिहास में भोजपुरी सिनेमा के डांसिंग क्वीन सीमा सिंह एगो इतिहासे बना दिहली जब खचाखच भरल सिनेमाघर में एगो आयटम नंबर के शूटिंग कइली. पहिला बेर कवनो फिलिम के आयटम दर्शकन का भीड़ का सोझा फिल्मावल गइल.\nफिल्म “दिल ले गइईल ओढ़निया वाली” खातिर ठाणे जिला के भिवंडी में बनल पायल सिनेमाघर में सीमा सिंह ई आयटम नंबर शूट करवली. निर्देशन अरविंद चौबे के बा. आयटम डांस में सीमा सिंह के साथ दिहले खेसारी लाल यादव आ आनन्द मोहन. रात नौ बजे का शो में फिल्मावल एह आयटम नंबर खातिर सीमा सिंह के बहुते मेहनत करे के पड़ल. बाद में एकरा के एगो यादगार अनुभव बतावत सीमा सिंह के कहना रहल कि जब अरविंद चौबे एह आयटम का बारे में बतवले रहले तब सीमा के तनिको डर ना लागल रहे. काहे कि भिवंडी के लोग हमेशा उनुका के प्यार दिहले बा. जब स्टेज पर चहुँप के सीमा सिंह बतवली कि रउरा सभे जाएब मत काहे कि अब फिल्म ‘दिल ले गईल ओढ़निया वाली’ के आयटम नम्बर फिल्मावल जाई, त शूटिंग देखे खातिर दर्शक रात भर सिनेमा घर में रुकल रह गइले. दर्शकन खातिर अपना सोझा सीमा सिंह के आयटम नंबर के बिजली गिरावत देखल एगो कबो ना भुलाये वाला अनुभव हो गइल. नृत्य निर्देशन राम देवन कइले.


मुहुर्त – Anjoria\nभोजपुरी जन जागरण अभियान के भोजपुरिया सिपाहिओ एह सिनेमा में काम कर रहल बाड़े. भोजपुरी सिनेमा के माध्यम से भोजपुरी भाषा विश्व में अउर प्रभावशाली बनल बिया. जेतना सिनेमा सशक्त…\nसेजिया भइल अँजोर के मुहुर्त\nमई 30, 2010 OmPrakash Singh\nपिछला दिने बनारसी फिल्म्स एण्ड न्यूज ज्वांयट वेंचर के प्रस्तुति भोजपुरी फिल्म सेजिया भइल अँजोर के शुभ संगीतमय मुहुर्त संपन्न भइल. एह फिल्म में आठ गो गाना बाड़ी सँ जवना…\nपिछला दिने पटना के होटल विन्डसर में यथार्थ इन्टरनेशनल का बैनर में दू भाषा में बने जा रहल फिलिम हे ननदो तोरो ननदो के संगीतमय मुहुर्त करावल गइल. ई फिल्म…


आमिर का तरह के भूमिका में प्रवेशलाल – Anjoria\nMar 30, 2010 प्रवेशलाल, भोजपुरी फिल्म\nहिन्दी फिल्मन के मिस्टर परफेक्शनिस्ट कहल जाये वाला अभिनेता आमिर खान वाली भूमिका भोजपुरी सिनेमा का परदा पर भोजपुरी के नयका स्टार प्रवेशलाल यादव मशहूर निर्देशक असलम शेख के फिल्म तू ही मोर बालमा में करत नजर आये वाला बाड़न. प्रवेश लाल के किरदार वइसने बा जइसन थ्री इडियट्स में आमिर खान के रहुवे.\nनिर्माता ऋतेश ठाकुर के एह फिल्म से प्रवेश बहुते उत्साहित बाड़न. हालही में फिलिम के डबिंग के काम पूरा भइल बा. एहमें कई गो गानो गवले बाड़े प्रवेशलाल. नायिका बाड़ी रिंकू घोष. गौर करे लायक बात बा कि प्रवेश आजुकाल्ह भोजपुरिया परदा छपले बाड़न आ पिछला साल के उगत सितारा हउवन जिनकर भूमिका चलनी के चालल दुल्हा आ परिवार में बहुते बड़ाई पवलसि. अभिनेता का रुप में प्रवेश लाल के दू गो फिल्म अबही फ्लोर पर बाड़ी सँ. अभय सिन्हा के आज के करण अर्जुन आ अशोक गुप्ता के दिल.


Shiromani Akshaya Dixit Know All About him in bhojpuri - Bhojpuri-शिरोमणि अक्षयवर दीक्षित एके साधे सब सधे – News18 हिंदी\nओइसे त किछु रचनाकार कई गो भाषा में आ साहित्य के कई गो विधा में सिरिजना करेलन,बाकिर महतारी भाषा में उन्हुकर समरपन खास तौर से रेघरिआवल जाला. अक्षयवर दीक्षित जी अइसने एगो जियतार रचनिहार रहनीं.\nसंस्कृत में शास्त्री आउर विशारद के उपाधि हासिल करेवाला दीक्षित जी संस्कृत-हिन्दी के अध्यापकी कइनीं, संस्कृत में बालसाहित्य ‘सीमा संस्कृत सौरभम्’ के गमक फइलवनीं, हिन्दी में स्फुट कवितन आ निबंध-संग्रह ‘श्रद्धांजलि’ के मार्फत सरधा के फूल चढ़वनीं, बाकिर भोजपुरी के भाषा आ साहित्य बदे उहांके आपन सउंसे जिनिगी निछावर कऽ दिहनीं.एह में उहां के कई गो रूप झलकत बा-एगो संगठनकर्ता,संपादक,निबंधकार,जीवनी लेखक,कथाकार, कवि के रूप.बाकिर मूलतः दीक्षित जी निबंधकार रहनीं आ ओह हलका में उहां के खास महातम रहे.\nसांगठनिक स्तरो प दीक्षित जी के अवदान कबो भुलाइल ना जा सके. हिन्दी-भोजपुरी के साहित्यिक संस्थन में उहांके जिला स्तर से लेके सूबा अउर राष्ट्रीय स्तर के जिम्मेवारियन के बखूबी निभवले रहनीं.सारन,सीवान,गोपालगंज के हिन्दी आ भोजपुरी साहित्य के जिला सम्मेलन में प्रधानमंत्री से अध्यक्ष तक के भार सम्हारत संगठन के मान बढ़वनीं.विश्व भोजपुरी सम्मेलन आ अखिल भारतीय भोजपुरी साहित्य सम्मेलन के उपाध्यक्ष आउर अखिल भारतीय भोजपुरी भाषा सम्मेलन के अध्यक्ष पद के सुशोभित कइनीं.दू अक्टूबर, 1993का दिने पच्छिम बंगाल में आयोजित पांचवां अधिवेशन के अध्यक्षता करत उहांके कहले रहनीं -‘हमरा बुझाता जे\nभोजपुरी के सर्वांगीण विकास खातिर भोजपुरी में भाषाई एकरूपता के प्रयास कइल जाउ आ ऊल-जलूल ना लिखिके स्तरीय साहित्य देबे के कोशिश होखो.संगठन का बारे में हमरा ई कहे के बा जे कवनो संगठन का संचालन से जुड़ल लोग आपन व्यक्तिगत स्वार्थ छोड़के भोजपुरी भाषा-साहित्य का हित में बात सोचो,करो.’\nसाहित्यिक पत्रकारिता के हलको में दीक्षित जी अपना संपादनकला के छाप छोड़ले रहनीं.सन् 1954में सीवान से जब हिन्दी के पहिल पत्रिका ‘आगमन’ के समहुत भइल,त दीक्षिते जी ओकरा संपादकी के जिम्मा उठवले रहनीं.’युग संदेश’ के संपादनो उहें के सम्हारेके पड़ल.अध्यापकी करत ‘डीएवी उच्च विद्यालय पत्रिका’ के संपादन उहांके 1962से 1984ले-लगातार बाइस साल ले कइनीं.’समकालीन भोजपुरी साहित्य’ आ ‘भोजपुरी विश्व’ के संपादक मंडलो में उहांके शामिल रहनीं.\nदीक्षित जी के भोजपुरी के पहिल एकल संग्रह ‘अंगऊ’ शीर्षक से 1977में प्रकाशित भइल रहे, जवना में गद्य-पद्य विधन के एके किताब में समेटल गइल रहे.कहानियन के संग्रह ‘सतहवा’ 1980में छपल.गान्हीं के मानवतावाद के दीक्षित जी के जिनिगी आ लेखन पर गहिर असर रहे.एही से अपना कई गो रचनन में उहांके एह जरूरी विषय पर रोशनी डालल आपन दायित्व बुझले रहनीं.\nदीक्षित जी तीन किसिम के निबंध सिरिजले बानीं-विचारात्मक,भावात्मक आ आत्मपरक भा व्यक्तिपरक.उहांके निबंध-संग्रह ‘भोजपुरी निबंध’ में किछु वैचारिक आ किछु भावपरक भा भावना से ओतप्रोत निबंध संग्रहीत बाड़न स.’भोजपुरी के सपूत’ व्यक्तिपरक निबंध के संग्रह बा.उहां के एगो अउर अइसन जियतार काम बा,जवन विशेष रूप से रेघरिआवे जोग बा.एगो गुमशुदा इतिहास के ना खाली उहांके उजागर कइनीं, बलुक अभियान चलाके एगो भुलाइल-बिसरल वीर बांकुड़ा का प्रति स्मृति-तर्पण करत सउंसे भोजपुरिया समाज के गौरवबोध से भरि दिहनीं.\nआमतौर पर ई समुझल जात रहे कि आजादी के लड़ाई के सूत्रपात सन् 1857के सिपाही विद्रोह से भइल रहे.बाकिर सच्चाई ई बा गोपालगंज के भोरे थाना में आवेवाला हुस्सेपुर गांव के वीर नायक फतेहबहादुर शाही सन् 1765में कंपनी सरकार के राजस्व-कर ना देबे के ऐलान कऽके विद्रोह के बिगुल बजा देले रहलन आ लगातार तेइस साल ले लोहा लेत अंगरेजी शासन के छक्का छोड़ा देले रहलन.दीक्षित जी एह तथ के गहिर पड़ताल आ शोध कऽके एगो ग्रंथ के संपादन कइनीं-‘भारतीय स्वातंत्र्य-संग्राम का प्रथम वीर नायक’.संपादकीय में उहांके लिखले रहनीं-‘महाराज फतेहबहादुर शाही असाधारण योद्धा और स्वाभिमानी पुरुष थे जिन्होंने प्रारंभिक अंगरेजी शासन को चुनौती देकर उसकी सत्ता को संकटग्रस्त बना दिया था.वे 1750ई में हुस्सेपुर की गद्दी पर बैठे.जब 1765में मुगल सम्राट शाह आलम ने छब्बीस लाख वार्षिक पेंशन के बदले बिहार, बंगाल, उड़ीसा की दीवानी अंग्रेजों को लिख दी,तब अधीनस्थ राजाओं और जमींदारों को ईस्ट इंडिया कंपनी को कर चुकाना आवश्यक हो गया.\nकिन्तु फतेहबहादुर शाही ने न केवल कंपनी सरकार को कर देना अस्वीकार कर दिया, अपितु उसके विरुद्ध दीर्घकालिक संघर्ष का क्रांतिकारी कदम भी उठाया.हुस्सेपुर से लेकर बनारस तक के युद्ध में 1788ई तक वे अंग्रेजों को नाकों चने चबवाते रहे.इस युद्ध में हुस्सेपुर राज्य की प्रजा ने भी अपने महाराज का भरपूर साथ दिया.महाराज के रहते अन्य जनपदों की तरह सारण में निर्विघ्नतापूर्वक अंग्रेजी शासन स्थापित नहीं हो सका और न उनकी तरफ से कर-वसूली हो पायी.निरंतर संघर्ष करते हुए महाराज ने 1790ई में गोरखपुर मंडल में तमकुही राज्य की स्थापना की.यह इलाका अवध के नवाब के अधीन पड़ता था.फतेहबहादुर शाही के चार पुत्र थे-कुंवर अरिमर्दन शाही,कुंवर दलिमर्दन शाही,कुंवर शमशेर शाही और कुंवर रणबहादुर शाही.नवस्थापित राज्य को अपने कनिष्ठ पुत्र कुंवर रणबहादुर शाही को ‘महाराज बहादुर’ के खिताब से नवाजकर 1790ई में राज्यारोहण कराया.उसके बाद 1790से1808के बीच महाराज फतेहबहादुर शाही सहसा अदृश्य हो गए.उनको खोजने के सारे प्रयास व्यर्थ सिद्ध हुए,किन्तु उनका आतंक कई दशकों तक अंग्रेजों की नींद हराम करता रहा.’\nप्रयोगधर्मिता दीक्षित जी में कूटि-कूटिके भरल रहे.जइसे उहांके लेखन में त्रिभाषा (संस्कृत,हिन्दी,भोजपुरी) के त्रिवेणी प्रवाहित होत रहे, ओइसहीं समान आचार-विचार,पेशा,दिनचर्या, सिरिजन वाला तीन गो लंगोटिया इयार ओह इलाका में रहलन-अक्षयवर दीक्षित,जगतनारायण सिंह आ ब्रजभूषण तिवारी.तीनों में दांत काटल रोटी के नेह-नाता.तीन देह,एक जान.जेही देखे,ऊहे कहे-अजब!ई कहाइ त कौतुक से,बाकिर तीनों के नांव के पहिलका आखर से ई शब्द बनल रहे.फेरु त डॉ तैयब हुसैन ‘पीड़ित’ के संपादन में एगो संकलन प्रकाशित भइल रहे ‘अजब’,जवना में तीनों रचनिहारन के हिन्दी-भोजपुरी के बहुआयामी रचना चयनित-संकलित होके प्रकाशित भइली स आ फेरु एक बेरि तीनों संघतियन के तस्वीर आवरण प छपल देखिके मुंह से अनसोहाते निकलल-अजब!\nआदरणीय दीक्षित जी से हम पहिला बेर मिलल रहलीं, लगभग चालीस-बेयालीस बरिस पहिले, अखिल भारतीय भोजपुरी साहित्य सम्मेलन के कार्यसमिति के बइठक में.हम प्रणाम करत आपन नांव बतवलीं आ उहांके धधाके मिलल रहनीं.बुझइबे ना कइल कि पहिला बेर दरसन होत बा.एकदम सहज,सरल आ निश्छल सुभाव.अकसरहां उहां के आपन नेह-छोह बरिसावत रहीं.सम्मेलन के जबले उहां के प्रवर समिति के सदस्य आ उपाध्यक्ष रहनीं, तब ले बइठक आ अधिवेशन में भेंट होत रहे, बाकिर जब किछु मतभेद उभरल,त एगो समानांतर संस्था अखिल भारतीय भोजपुरी भाषा सम्मेलन के गठन भइल आ दीक्षित जी ना खाली ओसे जुड़नीं,बलुक ओकरा पांचवां अधिवेशन के अध्यक्षो के सम्मान पवनीं.चूंकि दूनों संस्थन के मकसद एके रहे, भोजपुरी भाषा-साहित्य के बढ़न्ती,ए से हमार जुड़ाव दूनों से रहे.उहां से भेंटाएवाला नेह-छोह में कवनो कमी ना आइल, बलुक दिनोंदिन अउर प्रगाढ़े होत गइल.सन् 1978में भोजपुरी के साहित्यिक-सांस्कृतिक संस्था ‘भोजपुरी विकास मंडल’ के गठन सीवान में भइल रहे, जवना के संस्थापक सचिव रहनीं दीक्षित जी.बाद में उहांके अध्यक्ष बनावल गइल रहे आ डॉ तैयब हुसैन ‘पीड़ित’ के सचिव.ओही काल में हमार भोजपुरी लघुकथा-संग्रह ‘थाती’ प्रकाशित भइल रहे, जवना के पांडुलिपिए प अखिल भारतीय भोजपुरी साहित्य सम्मेलन से ‘पाण्डेय जगन्नाथ प्रसाद सिंह कथा पुरस्कार’ हासिल भइल रहे.एक दिन ‘पीड़ित’ जी ई सूचना देले रहनीं कि भोजपुरी विकास मंडल ‘थाती’ के पुरस्कृत करेके निरनय लेले बा आ ओह मोका प आयोजित कविसम्मेलनो में हमरा शिरकत करेके बा.\nमंडल के अध्यक्ष दीक्षितो जी के एगो चिट्ठी मिल गइल रहे.सीवान जाके हम दीक्षित जी के शिष्यन के एगो लमहर परिपाटी देखलीं.प्रत्येक पीढ़ी के नया-पुरान रचनाकारन के आंतर में उहां का प्रति मान-सम्मान के भाव साफ झलकत रहे.उहां के निजी पुस्तकालयो बहुते समृद्ध रहे.भोजपुरी विकास मंडल के सारस्वत आयोजन कामयाब आ ऐतिहासिक रहल.कई भाषा के रचनिहार ओमें शामिल भइल रहलन आ ओकर समूचा श्रेय दीक्षिते जी के रहे.’वन मैन आर्मी’ लेखा उहांके सभका आवभगत में लागल रहनीं आ तमाम मेहमानन के अपना किताबन के सेट भेंट करत रहनीं.अपना सादगी में उहां के विराट व्यक्तित्व के झलक मिलत रहे. जतने मितभाषी,ओतने स्पष्टवादी आ ओतने स्वाभिमानी.फरे-फूले गदराइल फेंड़ के डाढ़ नियर झुकल विनयी भाव.\nदीक्षित जी ताजिनिगी भोजपुरी भाषा-साहित्य के चहुंओर बढ़न्ती खातिर लवसान रहत रहनीं. लीखि से अलगा हटिके सोचल-रचल उहां के सुभाव रहे.भलहीं उहांके संस्कृत आ हिन्दिओ में लिखनीं-छपनीं,बाकिर उहांके भोजपुरिए में खुद के साधि लेले रहनीं आ सूतत-उठत बस भोजपुरिए खातिर जीयत रहनीं.एके साधे सब सधे–मातृभूइं, मातृभाषा आ मनुजता के संपोषक-संवर्धक अक्षयवट नियर ओह ऋषि रचनाकार टके पावन स्मृति में हमार प्रणामांजलि!\n(भगवती प्रसाद द्विवेदी वरिष्ठ पत्रकार हैं. आलेख में लिखे विचार उनके निजी हैं.)


जिउतिया (जीवित्पुत्रिका)व्रत - JaiBhojpuri.com\nPosted by mrs. saroj on September 24, 2010 at 4:00pm\nअसो 08/10/2012 के जीउतिया परल बा\nदिनांक 08/10/2012 के जिउतीया व्रत बा l जवन कि हरतालिका तीज के ठीक २२ दिन बाद(आश्विन/कुआर कृष्ण, पक्ष अष्टमी ) के एगो और विशेष त्योहार पड़ेला जिउतिया,शुद्ध नाम हवे जीवित्पुत्रिका (जीवित लईकन के माइ के व्रत ) पहिले त जेकर बेटा होत रहे उहे ई व्रत करत रहे पर अब समय के साथ् साथ् सबके सोच भी बदलल बा अब सब सन्तान बेटा हो भा बेटी होखो ,के दिर्घायु और कल्याण बदे ई निर्जला व्रत कईल जाला ..........\nबरियार के पौधा के पूजा--इ तप-पर्व के दिने बरियार केपौधा चारो तरफ सफाई,लिपाए कर के विशिष्ट दूत के तरह सजावल जाला माई लोग अक्षत रोली से ' अँकवार'देवेनी,और जैगो संतान होई तै गो सोन भा चाँदी के अर्धचन्द्राकार (लाकेट|) जिउतिया कि लाल रंग के धागा में गूथ के बनावल जाला फेर बरियार के पौधा में चढ़ा के संतान के पहिरावल जाला जेसे के संतान बरियार के जड़ के सामान मजबूत बने (बरियार के जड़ बहुत मजबूत होला )और माता लोग श्री रामजी के सन्देश देत ई गीत गवेला लोग "ऐ अरियार ए बरियार जा के राजा रामचन्द्र से कहि दीह (बेटा, बेटी का नाम)के माई जिउतिया भूखल बाली"।\nफल-पकवान-जिउतीया मे भी कई तरह के फल और पकवान चढ़ेला जेमे .ठेकुआ,टिकरी पुआ पूरी ,सत्पुतिया के सब्जी ,नोनी के साग,कढी बरी ,बजका,खास बनेला ...जिउतीया के भोर मे सत्पुतिया के तरकारी और ठेकुआ बहरे "चिल्हो सियारो"के खाए खातिर रखल जाला ....\nव्रत कथा --एह व्रत मे एगो चिल्हो सियारो के प्रचलित कथा सुनल जाला जवन ए तरह से बा ..\nएगो बन मे सेमर के गाछ पर एगो चिल्हो (चील)राहत रहनी और ओकारे पास झाडी मे एगो सियारिन रहत रहे ..दुनु मे खुब पटत रहे ..चिल्हो जवन कुछ खाए के लेआवे ओमे से सियारिन के भी हिस्सा देवे और सियारिन भी चिल्हो के खुब खयाल राखत रहे ए तरह दुनु के जीवन निक से कटत रहे ,\nएक् बार बन के पास गांव मे मेहरारू लोग जिउतीया के पूजा के तैयारी करत रहे लोग उ सब चिल्हो बडा ध्यान से देख्ली और उनका अपना पिछला जनम के कुल इयाद पड गईल तब सियारो और चिल्हो दुनु जाना जिउतिया भुखे के विचार कईलस लोग ,बडा निष्ठा और लगन से दुनु जाना दिनभर भुखे पियासे मंगल कामना करत भूखल रहे लोग .मगर रात होते सियारिन के भूख पियास लागे लागल और जब बर्दास्त ना भईल त जंगल मे जाके मांस और हड्डी खाए लागल चिल्हो के हड्डी खाय के कड कड आवाज आवे लागल तू उ पुछ्ली की "बहिन "तू का करतारू त सियारिन कहलि की बहिन भूख के मारे पेट कड़कडा रहल बा.. मगर चिल्हो के पता लाग गईल तब सियारिन के खुब लताडली की जब तोसे ब्रत ना निबाहे के रहल त पहिलाही कह देतू..सियारीन लजा गईली .चिल्हो रात भर भुखे पियासे ब्रत पूरा कईली ..\nएकर परिणाम ई भईल की चील्हो के कुल सन्तान दीर्घायु सुखी और सम्पान भईलन और सियारिन के एक् एक् कर के कुल संतान खतम हो गईल .......\nएसे कुल माइ लोग ईहे कामना करेला की सब चील्हो के तरह होखो सियारिन के जैसन ना ....\nई पर्व के व्रतविश्वास से जब पुत्र के प्राप्ति होला त लोककथा में दिहल गईल संकेत के अनुसार ओकर नाव "जीउत"रखाला\nपुराण में जीवत्पुत्रिका व्रत की कथा के साथ जो जीमूत वाहन की कथा के भी जिक्र होला वह क पौराणिक जीमूतवाहन नाग कुल के रक्षा खातिर आपन देह के त्याग कईले रहलन ,\nकैलाश पर्वत पर भगवान शंकर माता पार्वती के कथा सुनावत कहेलन कि आश्विन कृष्ण अष्टमी के दिन उपवास रख के जे माता सायं प्रदोषकालमें जीमूतवाहन के पूजा करेनी और कथा सुने के बाद आचार्य के दक्षिणा देनी ऊ पुत्र-पौत्र के पूर्ण सुख प्राप्त करेनी व्रत के पारण दोसरका दिने अष्टमी तिथि के समाप्ति के पश्चात कईल जाला ई व्रत अपने नाम के अनुरूप फल देवे वाला व्रत हवे ...... भगवान सबके मंगल कामना पूर्ण करस ...\njai bhojpuri Views: 507\nComment by Mantu Singh on September 24, 2010 at 4:36pm जय हो\nमाई के त देखले रहिन जा इ पर्व करत पर इ बात के बारे में एतना बिस्तर पूर्वक ना पता रहे,\nबहुत बहुत धन्यवाद दीदी एतना बिस्तर पूर्वक बतावे खातिर\nऔर हाँ दीदी इ बरियार के पौधा के कुछ और नाम होला का? हम नईखी सुनले इ पौधा के नाम या कुछ और भी कहल जाला?\njAI BHOJPURI Comment by नबीन भोजपुरिया ( NB ) on September 24, 2010 at 5:07pm बहिन प्रणाम आ जय भोजपुरी\nबहुत ही बरियार जानकारी आ बरियार के पौधा के त हम भुलाईये गईल रहनी हा , अभी खा माई से पुछनी हा त बतवलस हा ।\nआ बाकी बिधि जवन बतवनी उ आंखी देखले रहल हा आदमी लेकिन एतना बिधिवत तरिका से ना जानत रहल हा , बहुत बहुत धन्यवाद बा रउवा के बहुत बहुत धन्यवाद ।\nआ पुरा विश्व के जीउतिया के एह पावन पर्व के बधाई बा ।\nजय भोजपुरी Comment by suman pathak on September 24, 2010 at 5:38pm saroj di bahut bahut dhanywaad jiutia ke bare me itna sunder se detail me batawe khatir..\nraua ke jiutia ke bahut bahut badhai ho.. Comment by Sudhir Kumar on September 24, 2010 at 5:51pm सरोज जी, एह महापर्व के बारे में जानकारी देवे खातिर धन्यवाद...\nघर में जिउतिया होत देखले रहनी ह, अब ओकरा बारे में सब कुछ पता भी चल गइल। Comment by Brij Kishor Tiwari on September 24, 2010 at 5:54pm सरोज बहिन जय भोजपुरी आ प्रणाम\nबहुत नीमन तरीका से बतवली जिउतीया के बारे में ...........\nबहुत नीमन ...........\nखाली तनी तारीखवा सुधार दी (edit)क दी ...........बस Comment by SURAJ DWIVEDI 'SARAS' on September 24, 2010 at 5:56pm दीदी प्रणाम आ जय भोजपुरी।\nबहुत नीक से रउरा जिउतिया के विवरण देले बानीँ।जेकरा एकरी बारे मे कुछु पता ना होखे उ सबकुछ जानि सकेला ई पढ़ि के।\nबहुत बहुत धन्यवाद दीदी। Comment by mrs. saroj on September 24, 2010 at 7:10pm birj bhaiya bahut bahut dhayawad batawe khatir sahi me tareekh ta ekdame galat likhail rahe ,,,,,;-)ehi se kahala ki bad bujurg se salah le lewe ke chahi ....ha ha ha\njai bhojpuri Comment by Brij Kishor Tiwari on September 24, 2010 at 7:15pm हा हा हा हा हा हा हा हा .........\nलबर लबर करे वाला भाई के, बहिन से तनी उलट पुलट होखे के पूरा संभावना रहेला ........\nबस इहे नु की .......१० के ०१ लिखा गईल .........\nहा हा हा....... Comment by Ashutosh Ranjan on September 24, 2010 at 9:09pm सरोज जी प्रणाम,\nबहुत बरियार जानकारी देहनी...आ बरियार के पौधा त हमरा मालुम नईखे...बाकिर पूरा विधिवत जानकारी देवे खातिर धन्यवाद.\nजय भोजपुरी Comment by sanjay panday on September 25, 2010 at 11:14am didi parnamajai bhojpuri |\nbahut badhiya jankari dehalu raua | halanki ham janat jarur rahani\nlekin etana badhiya se na |\nmai jiutiya sab par apan kripa banavale rakhas |\nsanjay pandey Comment


कंकाल के रहस्य -6- अभय कृष्ण त्रिपाठी "विष्णु" - मैना: भोजपुरी साहित्य क उड़ान (Maina Bhojpuri Magazine)\nHome अभय कृष्ण त्रिपाठी "विष्णु" Katha कंकाल के रहस्य -6- अभय कृष्ण त्रिपाठी "विष्णु"\nकंकाल के रहस्य -6- अभय कृष्ण त्रिपाठी "विष्णु"\nपाड़ेजी के ठलुआ क नाम लेके बड़बड़ात देख सिंहो साहब चिन्ता में पड़ गइले, उनका से ना रह गइल त पाड़ेजी से सवाल कइले, 'सब ठीक त हव न गमछा गुरु?'\n'बिल्कुल ठीक बा. काहे से कि सब ठीक ना होखित त ठलुआ मिस काल ना बल्कि लगातार घंटी बजावत रहत. बाकि हमरा के मिस काल कइले बा त जाये के त पड़बे करी. आप सैदपुर थाना में सूचना दिहल मत भुलायेब.' कहत पाड़े जी एतना तेजी से बहरे गइले कि उनका अपना सवाल के जवाब में सिंह साहब के हुँकारी ना सुनाइ दिहल होखी. सिंह साहब फोन उठा के ओही समय सैदपुर थाना में पाड़ेजी क बारे में सूचित करे लगले.\nसिंह साहब के क्रिया कलाप से अनजान पाड़ेजी आधा घंटा में ओह जगह से गुजरले जहाँ ठलुआ आपन डेरा जमवले रहे. पाड़ेजी क मोटरसाईकिल अपना ओर आवत देख ठलुआ बीच सड़क पर गाना गावत नाचे लागल. कुछ ए तरह से कि केहु आवे जाये ओकरा रुकही के पड़े. फेर पाड़ेजी के त रुकही के रहे. ठलुआ बड़ी सफाई से उनका के एगो चिट पकड़ा दिहलस आ फिर नाचत नाचत अपना कुटिया में घुस के भजन गावे लागल. पाड़ेजी चुपचाप आगे बढ़ गइले, अउरी एगो दुकान में पान खाये क बहाने रुक के ठलुआ के दिहल कागज पर नजर डलले त ओह पर लिखल रहे कि दू आदमी एक औरत का साथे ओह जगहा पर गइल बा जहाँ पाड़ेजी के नजर बा. चिट पढ़ के पाड़ेजी सोच में पड़ गइले. फेर एगो दोसरा दुकान पर पहुँच के चाय क बहाने रुक गइले आ रास्ता पर नजर लगा दिहले.\nकरीब आधा घंटा बाद पहिले एक आदमी एगो औरत के साथ उहाँ से गुजरल. पाड़ेजी ओह लोग के चुपचाप जाये दिहलन जेकरा तनकिये देर बाद दूसरका आदमी ओहर से गुजरल. पाड़ेजी चाय वाला के पइसा पहिले ही दे चुकल रहन से झट से ओह आदमी क पीछे पैदले चल पड़लन. तनिका दूर गइला पर ऊ आदमी एगो बँगला में घुस गइल. पाड़ेजी ओह बँगला पर गौर से नजर डलले त उनका समझ में आइल कि बँगला शहर के जिलाधकारी के बा. ओह आदमी के भीतर गइला के थोड़के देर बादे पाड़हूजी बँगला के गेट पर पहुँच गईले आ संतरी से सवाल कइले, 'भाई हमरा किशोर से मिले के बा.'\n'कवन किशोर? इहाँ कउनो किशोर नाहि हव.' पाड़ेजी के सवाल पर संतरी जवाब दिहलस. साथे साथे पाड़ेजी के सरसरी निगाह से तजबीजे भी लागल कि पाड़ेजी गलत आदमी त नाहीं बाड़न.\n'कवनो किशोर नाही बा. (पाड़ेजी बड़बड़इले फिर संतरी से सवाल कइले) लेकिन सिपाही जी हम त ओकरा पीछही पीछे आ रहल बानी. हम ओकरा के आवाजो दिहलीं पर शायद ऊ सुनलस हऽ ना.' पाड़ेजी के सवाल पर संतरी तनिका देर कुछ सोचे लागल फिर जवाब दिहलस, 'ऊ किशोर नाही सोहन हव. कहा त ओके बोला दी.' संतरी पाड़ेजी के जवाब देके सवाल कइलस त पाड़ेजी ओकरा तरफ संदेह के नजर से देखे लगले. मगर आपन नाटक के ज्यादा लम्बा खींचे के बजाय बड़बड़ात सवाल कइले, 'सोहन! कमाल के बात बा. हम त ओकरा के किशोर समझ के पीछे पीछे चल दिहलीं. अब समझ में आ रहल बा कि काहे हमरा पुकारे पर जवाब ना दिहलस. हमरा के त ऊ पुरा किशोरे लागत रहे. हमरा के माफ करेब सिपाही जी हमरे गलतफहमी हो गइल रहे. खामखाह समय के बरबादी भइल.'\nएतना कहला के बाद पाड़ेजी उहाँ से चल दिहले अउरी तनिका दूर दुकान पर पहुँच के आपन मोटरसाईकिल लेके घर क तरफ चल दिहले. घरे जाये के पहिले पाड़ेजी ठलुआ के निश्चिन्त रहे क एस. एम. एस. कइल ना भुलले.\nघरे पहुँचला क बाद पाड़ेजी सबसे पहिले एस. पी. साहब के फोन लगा के जिलाधिकारी के घर के नौकर सोहन पर खास नजर रखे के ताकीद कइले, फेर सिंह साहब के फोन लगा के पता कइले कि ऊ सैदपुर थाना में उनका पहुँचे के सूचना दे देले बाड़े कि ना. सिंह साहब से हाँ में जवाब सुनला क बाद पाड़ेजी पंडिताईन के ठलुआ के सही सलामती के सूचना दिहले, फेर खा पी के सूत गइले. अगिला सुबह १० बजे पाड़ेजी सैदपुर थाना में थाना इन्चार्ज के साथे बइठ के ओह फाइल के देखत रहुवन जेकरा खातिर ऊ ओतना दूर से चल के आइल रहन. फाइल देखला क बाद पाड़ेजी आपन सवाल जवाब शुरु कइले. 'यादवजी, हम कारण जाने चाहेब जेकरा वजह से आप एगो पति के पत्नी के कतल के जुर्म में गिरफ्तार कइले बानी. ऊ भी तब, जब आप आजु ले लाश बरामद ना कर पईंलीं.'\n'कारण त बड़ा साफ हव गमछा गुरु. अउर ऊ ई कि जहिया से कमली गायब हव, वही दिना ओकरे में अउर ओकरे मरद में जम के झगड़ा भयल रहल. बनारसी के अपने मेहरारु के चाल चलन पर शक रहल अउर एही के चलते उ कब्बो ना चाहत रहल कि कमली बनारस काम करे जाय.' पाड़ेजी के सवाल सुन के दरोगा यादव आपन जवाब देके पाड़ेजी के देखे लगले. शायद उनका पहिलही बता दिहल गइल रहे कि गमछा पाड़े के गमछा कहाइल नीक लागेला.\n'दूसर कवनो वजह?' एतना सुने के बाद पाड़ेजी तनिका सा सोच के फिर सवाल कइले.\n'बनारसी क अपने मेहरारु के गायब होवे क रिपोर्ट नाही लिखाना.' दरोगाजी पाड़ेजी के सवाल के जवाब दिहले. एही समय एगो हवलदार टेबल पर चाय समोसा रख के बहरी चल गइल.\n'फेर पुलिस में रिपोर्ट केकरा कहला पर लिखल गइल?' पाड़ेजी समोसा उठावत सवाल कइले.\n'बनारसी क बड़ भाई हव. वही आयल रहल रिपोर्ट लिखावे. ओ समय भी बनारसी इहाँ आके बवाल काटत रहल कि ओके कवनो रिपोर्ट नाहि लिखावे के हव.'\n'ओकरा से रिपोर्ट ना लिखावे क कारण ना पूछलीं?' पाड़ेजी फिर सवाल कइले.\n'बस एक्के बात रटत जाये कि अइसन बदचलन औरत से पीछा छूट गयल, ओके अउर कुछ ना चाही.' दरोगोजी समोसा खात जवाब दिहले.\nएतना सुनला के बाद पाड़ेजी दरोगा यादव से ओह कैदी से मिले क आपन इच्छा जाहिर कइले. जेकरा खातिर यादवजी पहिले नास्ता चाय खतम करे क सलाह दिहले, आ दुनो जाना एहर ओहर क बात करत नास्ता चाय पर टूट पड़ल.\nका भईल? ओह आदमी से मिले के बा, जेकरा से पाड़ेजी मिलल चाहत रहन? का कंकाल के पहिचान के तलाश इहाँ खतम हो जाई? का सोहने असली कातिल निकली? एह तरह के सब सवाल के जवाब खातिर इंतजार करीं अगिला अंक के...\nअंक - 91 (02 अगस्त 2016)


ऑस्ट्रेलिया जाए वाला टीम के एलान – टटका खबर\nआजु शनिचर का दिने आस्ट्रेलिया जाए वाला क्रिकेट टीम के एलान हो गइल. बीसबीसा में युवराज सिंह आ आशीष नेहरा के लीहल गइल बा बाकिर एकदिना में युवराज के नइखे राखल गइल. एकदिना में मोहम्‍मद शमी आ रवींद्र जडेजा के ले लीहल बा. शमी के बीसबीसो टीम मे राखल गइल बा. बीसबीसा में हरभजन सिंह आ सुरेश रेनो बाड़न. तेज गेंदबाज ऋषि धवन आ बरेंदर सिंह सरन के टीम में जगहा मिलल बा.\nदुनू टीम के कप्तान महेन्द्र सिंह धोनिए के राखल गइल बा.\nएकदिना टीम में महेन्द्र सिंह धोनी के कप्तानी में शिखर धवन, रोहित शर्मा, विराट कोहली, अजिंक्य रहाणे, मनीष पाण्डेय, आर अश्विन, रविन्द्र जडेजा,मो. शमी, अक्षर पटेल, इशान्त शर्मा, उमेश यादव, गुरकीरत सिंह, ऋषि धवन आ बरेन्द्र सरन के राखल गइल बा.\nबीसबीसा टीम में महेन्द्र सिंह धोनी के कप्तानी में शिखर धवन, रोहित शर्मा, विराट कोहली, अजिंक्य रहाणे, युवराज सिंह, सुरेश रैना, आर अश्विन, रविन्द्र जडेजा,मो. शमी, हरभजन सिंह, उमेश यादव, हार्दिक पाण्ड्या, भुवनेश्वर कुमार आ आशीष नेहरा के राखल गइल बा.\nTags: आस्ट्रेलिया, एकदिना, क्रिकेट टीम, बीसबीसा


मेसियर 78 - विकिपीडिया\nला सिला बेधशाला के 2.2-मीटर दूरबीन से लिहल फोटो\nबेध आँकड़ा: J2000.0 जुग\n1,350 प्रकाशवर्ष (415 pc) ly\nअपेरेंट मैग्नीट्यूड (V)\nअपेरेंट डाइमेंशन (V)\nनोट करे जोग\nओरायन समूह के हिस्सा\nइहो देखल जाय: नेबुला सभ के लिस्ट\nमेसियर 78 (अंगरेजी: Messier 78) चाहे एम78, जेकरा के एनजीसी 2068 के नाँव से भी जानल जाला, ओरायन नक्षत्रमंडल में एगो रिफ्लेक्शन नेबुला बाटे। एकर खोज १७८० में पियरे मिशीं नाँव के फ्रांसीसी खगोलशास्त्री कइले रहलें आ ओही साल ई चार्ल्स मेसियर द्वारा उनके कैटेलाग में पुच्छल तारा-नियर चीज सभ के श्रेणी में दर्ज कइल गइल।\nएम78 नेबुला सभ के ओह समूह के सभसे चमकदार नेबुला हवे जेह में एनजीसी 2064, एनजीसी 2067 आ एनजीसी 2071 शामिल बाड़ें। ई समूह ओरायन बी मॉलिक्यूलर क्लाउड कॉम्प्लेक्स के हिस्सा हवे आ पृथिवी से करीबन 1,350 प्रकाश-बरिस के दूरी पर बा। M78 के छोटहनो दूरबीन से आसानी से देखल जा सके ला आ अइसन दूरबीन सभ से इंटरनेट एगो धुंध वाला चकती नियर लउके ले आ दू गो तारा एकरे साथे देखलाई पड़ें लें जिनाहन के आभासी मैग्नीट्यूड १०वाँ आ ११ वाँ हवे। ई दूनो बी-प्रकार के तारा HD 38563 A आ HD 38563 B के रोशनी के चलते एम78 में मौजूद धूर प्रकाशित होला आ एही रिफ्लेक्शन से ई नेबुला के उजास बने ला।\nएम78 के बदरी में अइसन तारा समूह बाड़ें जे इंफ्रारेड बैंड में फोटो लिहले पर देखलाई पड़े लें। गुरुत्वाकर्षण के चलते एह नेबुला में मॉलिक्यूलर गैस सभ कई गो टुकड़ा में गुठली नियर बन गइल बाड़ें, आ इनहन के घन कोर सभ में 7030994275000000000♠5 M☉ तक ले के नया तारा सभ के उत्पत्ती होखे के संभावना बा। लगभग 45 गो T Tauri प्रकार के वैरियेबल तारा सभ जे नौनिहाल तारा बाड़ें आ अभिन निर्माण के दौर में बाड़ें, एह नेबुला के हिस्सा बाड़ें। एही तरीका से 17 गो हर्बिग-हारो पिंड सभ के पता एम78 में लागल बाटे।\nविस्टा दूरबीन से लिहल एम78 के फोटो\nस्पिटज़र दूरबीन से लिहल फोटो\n↑ 1.0 1.1 1.2 "M 78". SIMBAD. Centre de données astronomiques de Strasbourg. पहुँचतिथी 2016-02-14.\n↑ 2.0 2.1 2.2 2.3 Walker-Smith, S. L.; Richer, J. S.; Buckle, J. V.; Smith, R. J.; Greaves, J. S.; Bonnell, I. A. (March 2013), "The structure and kinematics of dense gas in NGC 2068", Monthly Notices of the Royal Astronomical Society, 429 (4): 3252–3265, arXiv:1212.2018, Bibcode:2013MNRAS.429.3252W, doi:10.1093/mnras/sts582.\n↑ Frommert, Hartmut; Kronberg, Christine (9 October 2018), "Messier 78", SEDS Messier pages, Students for the Exploration and Development of Space (SEDS), पहुँचतिथी 2018-12-05.\n↑ Strom, S. E.; आ अन्य. (July 1974), "Infrared and optical observations of Herbig-Haro objects.", The Astrophysical Journal, 191: 111–142, Bibcode:1974ApJ...191..111S, doi:10.1086/152948.\n↑ Motte, F.; आ अन्य. (June 2001), "A SCUBA survey of the NGC 2068/2071 protoclusters", Astronomy and Astrophysics, 372 (3): L41–L44, arXiv:astro-ph/0105019, Bibcode:2001A&A...372L..41M, doi:10.1051/0004-6361:20010543.\n↑ Zhao, Bing; आ अन्य. (September 1999), "Newly Discovered Herbig-Haro Objects in the NGC 2068 and NGC 2071 Regions", The Astronomical Journal, 118 (3): 1347–1353, Bibcode:1999AJ....118.1347Z, doi:10.1086/301002.\nविकिमीडिया कॉमंस पर संबंधित मीडिया Messier 78 पर मौजूद बा।\nमेसियर 78 on WikiSky: DSS2, SDSS, GALEX, IRAS, Hydrogen α, X-Ray, Astrophoto, Sky Map, Articles and images\n"https://bh.wikipedia.org/w/index.php?title=मेसियर_78&oldid=703274" से लिहल गइल\nएह पन्ना पर आखिरी बेर संपादन9जनवरी 2022 के 20:02 बजे भइल रहल।


Holi has great significance in Bhojpuri region during this time romance is at its peak in people Bhojpuri Special: फगुनी सरसराहट में उठे करेजवा में हूक, बढ़े लागेला अजबे रोमांस – News18 Hindi\nBhojpuri Special: फगुनी सरसराहट में उठे करेजवा में हूक, बढ़े लागेला अजबे रोमांस\nहकीकत में फागुन के आवे में अबहीं भले कुछु दिन के देर बा, बाकिर पछुआ हवा धीरे-धीरे चले लागल बा. तीसी, सरसों, रहरि के फूल के सुगंध आ आम-लीची के मोंजरि के मातल गंध से सनल फगुनहट सरसराहट से भोजपुरिया समाज में बउरहटि के संकेत मिले लागल बा.\nLast Updated : February 19, 2021, 22:26 IST\nजइसे-जइसे फगुनाहट सरसराए लागेला, भोजपुरी माहौल में अजबे रोमांस बढ़े लागेला. चूंकि भोजपुरिया समाज प्रमुखत: खेती-किसानी वाला समाज रहल बा, एह वजह से इहां के लोगनि के रोजी-रोटी खातिर आपन गांव-गिरांव छोड़े के लंबा इतिहास रहल बा. रोजी-रोटी के चक्करघिन्नी में इहवां के लोग सैकड़ों साल से आपन जरि-सोरि छोड़े के मजबूर रहल बा. चूंकि अंगरेजी जमाना में बंगाल रोजी-रोजगार के बड़का केंद्र रहे, त लोगनि के पनाह ओहि जे ढेर मिलत रहे. एहि वजह से भोजपुरिया लोकरंग में जवन बिरह बा, ओह में कलकता आ बंगाल के ढेरे चर्चा बा…\nहकीकत में फागुन के आवे में अबहीं भले कुछु दिन के देर बा, बाकिर पछुआ हवा धीरे-धीरे चले लागल बा. तीसी, सरसों, रहरि के फूल के सुगंध आ आम-लीची के मोंजरि के मातल गंध से सनल फगुनहट सरसराहट से भोजपुरिया समाज में बउरहटि के संकेत मिले लागल बा. अइसे में चौराहा-चट्टी पर भोजपुरिया बिरहिन के दरद से भरल गानन के शुरूआत हो गइल बा. ओहि में से एगो गीत बा…\nलागल झुलनिया के धक्का\nबलम कलकत्ता निकलि गइले\nपिया-पिया कहि पीयर भइनी\nजइसे बिरिछ के पत्ता,\nबलम कलकत्ता निकलि गइले..\nएक तरफ फगुआ के इंतजार बढ़ि गइल बा. जेकर कोरोना काल में जइसे-तइसे जल्दीबाजी में बियाह भइल रहल हा, ऊ नवकि कनिया आपन सइंया के मन ही मने बाट जोहतारी. उनुकर ई दरद रोज दुपहरिया के अंगना में आवेवाली बड़की माई समझतारी. ऊ ओलवारे कनिया के एह चिंता के जतावतो बाड़ी. ई सुनि-सुनि के कनिया के अंदर मीठ-मीठ दरद उठता. उनुका ई चर्चा निमनो लागता. बाकिर लाजे-लिहाजे खुलि के बोलि नइखी पावत.\nकोरोना के चलते ननदी के कॉलेज जाए के नइखे परत. सबेरे चाह-पानी पी के ऊ महल्ला में निकले ले त एगारह-बारह बजे घरे लवटे ले. जब लवटे ले त भउजाई के जुबाने से चिंऊटी काटेले, मोका पाइ के भाई के नाम पर भउजाई के ओलवारे मजा लेले. अइसे में कनिया अगर ई सोचे लागे त बेजाइं ना कहाई. अइसन मोका पर नवकी बहुरिया के करेजा में जवन दरद उठेला, ओह के लोकरंग में कुछु अइसन शब्द मिलल बा…\nफागुन के आइल बहार हो बलमुआ,\nछोड़ि द नोकरिया घरे आव.\nघरहिं खिअइबो तोहे पूड़ी-मिठइया,\nबलमु घरे आव.\nऊपर से तोहके सेजिया सुताइब,\nहीक भरि जिअब लहालोट हो,\nबलमुआ छोड़ि द नोकरिया,\nछोड़ द नोकरिया घरे आव..\nइहे मोका ह, जब आम के मोजरि के बीच से अचानक चिहुकला नियर कोइलरि बोले लागेले. कोइलर के ई बोली जहां लइका-बच्चन खातिर ठिठोली के जरिया बनि जाले, उहां नवकी कनिया के करेजा में हूक के कारण बनि जाले. रहल-सहल कसरि निकालि देले टोला-पड़ोसा के ईया-दादी के ओलवार बोली, दुआरे से मजा लेत देवर के रसीली बानी आ ननदी के ठिठोली. अइसे में जिया ना जरी ता का होई. नवकी कनिया अगर कलकत्ता पर मने-मने खीसि ना निकलिहें त का करिहें. हालांकि कलकता वाली खीसि तब ठंढा जाई, जब पिया जी उहां से लवटिहें आ साड़ी, लिपिस्टिक, आलता आ पाउडर लेके अइहें. ओइसे त अब आलता के जमाना नइखे. बाकिर कुछु साल पहिले ले बंगाल के आलता के बहुते चालान रहे. जब सोहागिन लोग आपना एड़ी- गोड़ के किनारे आलाता लगइहें त ओकर चटख रंगे देखि के कई लोगन के करेजा जइसे बइठि जात रहे. बहरहाल अभी त कनिया के कोइलरि के बोलिए गोली नियर लागतिया…\nलागेला करेजवा में गोली हो,\nसुनि कोइलर के बोली…\nछलकि-छलकि जाला रस के गगरिया…\nचलल दुलुम भइले रहिया डगरिया…\nजहं-तहं करेला ठिठोली हो, नवछंटियन के टोली….\nभरि-भरि के मारे देवरा फिचुकारी…\nभींजि के लथपथ हो गइले साड़ी…\nमसकि गइल हमार चोली हो, कइसे खेलीं होली…\nझिरी-झिरी बहेला बेयार मधुआइल…\nकुफुरेला जीव मोर पियवा न आइल…\nदुअरा लगाइल केहू डोली हो, जइसे उड़नखटोली…\nकोइलरि की बोली से परेशान कनिया के टीस तबे कम होई, जब संइयां लवटि के अइहें.. तब ले कनिया मन ही मन सइयां के यादि कइके कबो हंसि के रहि जइहें त कबो दुखा जइहें. ओइसे अब कनिया के पाले मोबाइल फोन बा. एह फोन में थ्री जी भा फोर जी कनेक्शन बा. जब मोका लागी त वीडियो कॉल कइके बतिया लिहें आ शिकवा-शिकायत भरि दिहें. एह खातिर उनुका तनी एकांत चाहीं, नाहीं वीडियो काल पर आपाना घर के लइका के देखि के लोगे जियल मुसकिल कई दी. तब ले कनिया के पाले एके उपाय बा, बड़की दीदिया चाहे माई से वीडियो काल पर बतियावसु, साल भर के भइल भतीजा के मांह बनि के चलतु वीडियो पर देखसु. जब ले ई करिहें, तब ले सांझि त होइए जाई, फेरू आंगाना गुलजार हो जाई. देवर के बोली आ ननदि के ठिठोली शुरू हो जाई… (लेखक उमेश चतुर्वेदी वरिष्ठ पत्रकार हैं.)\nBhojpuri Bhojpuri News Holi 2021 Kolkata UP झारखंड भोजपुरी भोजपुरी न्यूज रांची वाराणसी


आंगनवाणी केन्द्र की दीवार टूटी | Khabar Lahariya (खबर लहरिया)\nखबर लहरिया » आंगनवाणी केन्द्र की दीवार टूटी\nआंगनवाणी केन्द्र की दीवार टूटी\nटुटल आंगनवाणी के दीवार\nजिला वाराणसी, ब्लाक चोलापुर, गावं धरसौना। इहां के आंगनवाणी आशा के कहब हव कि आंगनवाणी केन्द्र के दीवार टूटल हव। हर समय डर बनल रहला कि कहीं गिर ना जाए। एही डर के मारे हम पैतिंस बच्चा के बहरे बइठा के पढ़ाइला।\nआंगनवाणी आशा के कबह हव कि छह महीना से इ समस्या के सामना करत हई। आंगनवाणी केन्द्रके दीवार टूटल हव। कउनों भरोसा नाहीं हव कब तक टिकल रही। चाहे जब गिर सकला। कई बार सी. डी. पी. ओ. से कहली लेकिन कउनों सुनवाई नाहीं भयल। बच्चन के पोषाहार भी घरे रख्खल जाला। डर लगल कि अगर गिर जाई त ओही में रह जाई। अगर अलग से आगंनवाणी केन्द्र बन जात त बच्चन के पढ़े से लेके खाए पीए तक के दिक्कत दूर हो जात।\nइ सब समस्या के बारे में सी. डी. पी. ओ. कुसुम तराय के कहब हव कि अभहीं तक जानकारी नाहीं रहल हे। अब पता चल गएल त जूनियर स्कूल में केन्द्र खेलवा दिहल जाई। या तो किराए के मकान में खोलवा दिहल जाई।


रविकिशन के जन्म दिन आ दोसर फिल्मी खबर – Anjoria\nजुलाई 26, 2010 जरा देब दुनिया, रविकिशन, हम हईं मुन्ना भईया\nरवि किशन आपन जन्म दिन सोमनाथ मंदिर में मनवलन\nभोजपुरी फिल्मन के सदाबहार सुपर स्टार रविकिशन पिछला शनिवार १७ जुलाई के आपन जन्मदिन गुजरात के सोमनाथ मंदिर में मनवलन. आजकल ऊ गुजरात के एतिहासिक जूनागढ़ में अपना फिल्म के शूटिंग करत बाड़े. उनका जन्मदिन के मौका पर उनकर पूरा परिवार उनका साथही रहे.\nशनिचर के सबेरे सबसे पहिले मंदिर जाके पूजा अर्चना कइलन. बाबा सोमनाथ के आशीर्वाद लिहला का बादे ऊ शूटिंग शुरू कइले. रवि किशन खातिर ई जन्म दिन बहुते खास रहल. काहे कि जन्म दिन का ठीक एक दिन पहिले रिलीज़ भइल उनकर फिल्म जरा देब दुनिया तोहरा प्यार में बिहार में रिलीज़ भइल त ओकरा एतिहासिक शुरुआत मिलल.\nलमहर अरसा बाद बिहार का सिनेमाघरन में कवनो फिल्म के चारो शो हाउस फुल रहल बा. एहसे एक हफ्ता पहिले रिलीज़ भइल उनकर फिल्म सत्यमेव जयते सफलता के परचम लहरावत बिया. रविकिशन के एगो अउरी फिल्म बलिदान बिहार के दू दर्ज़न सिनेमाघर में अबहियो चलत बिया.\nअपना जन्मदिन के मौके पर रविकिशन कहलन कि भगवान से उनकर इहे प्रार्थना बा कि ताजीवन अपना प्रशंसकन के मनोरंजन करत रहसु.\nमुंबई में धूमधाम से भइल मुन्ना भईया के प्रीमियर\nहम हईं मुन्ना भईया के प्रीमियर शो हालही में मुंबई में करावल गइल त सबेरही से दर्शकन के लाइन लाग गइल रहुवे. थियेटर के फूल माला से सजावल गइल रहे आ फिल्म के नायक नायिका सुशील सिंह आ अनारा गुप्ता दर्शकन के उत्साह बढ़ावे खातिर मौजूद रहे लोग.\nजरा देब दुनिया तोहरा प्यार में के प्रीमियर शो पटना में\nदस गो गाना, पांच गो रोमांचक मारधाड़, पारिवारिक खींचातानी, प्रेम के रस भरल गुदगुदा देबे वाला दृश्य, मजेदार कामेडी, डिजिटल तकनीक से बने वाली पहिलकी भोजपुरी फिल्म जवन कॉन्स फिल्म फेस्टिवल तक में देखावल गइल, ओह जरा देब दुनिया तोहरा प्यार में के प्रीमियर शो पिछला दिने पटना में करावल गइल. एह फिल्म में रविकिशन, शिखा, आ अवधेश मिश्रा खास भूमिका में बाड़न. फिल्म के गाना, खास कर के गवने के पहली रतिया आ मुर्गी जवानी, त पहिलही हिट हो चुकल बाड़ी स. फिल्म के ३० गो सिनेमाघरन में एकसाथ रिलीज कइल गइल बा.\nपूरा खबर पढ़े खातिर सिने भोजपुरी डॉटकॉम पर जाईं


Download पवन सिंह और निधि झा ( लूलिया ) का सबसे हिट रोमांटिक सांग 2019 - आवs भतार वाला माजा चखादी | Mp4 3GP HD Download\nपवन सिंह और निधि झा ( लूलिया ) का सबसे हिट रोमांटिक सांग 2019 - आवs भतार वाला माजा चखादी\nपवन सिंह और निधि झा ( लूलिया ) का सबसे हिट रोमांटिक सांग 2019 - आवs भतार वाला माजा चखादी Video Download.Full Video Duration is 03:32 . From Category Bhojpuri Videos 2021 , Mp4 Full Hd Video 1080p 720p Formats Available For Download.\nTitle: पवन सिंह और निधि झा ( लूलिया ) का सबसे हिट रोमांटिक सांग 2019 - आवs भतार वाला माजा चखादी Mp4 3GP HD Download\nDate : 2021-03-29 01:12:28 pm\nTags: पवन सिंह और निधि झा ( लूलिया ) का सबसे हिट रोमांटिक सांग 2019 - आवs भतार वाला माजा चखादी, आवs भतार वाला माजा चखादी,Bhatar Wala Maja,Crack Fighter,Pawan Singh,Alka Jha,पवन सिंह और निधि झा ( लूलिया ) का सबसे हिट रोमांटिक सांग 2019,पवन सिंह और निधि झा,Pawan Singh New Video,Pawan Singh ka gaana,Pawan Singh ka naya film,Pawan Singh Film,Pawan Singh new Film,Pawan Singh ka video,Pawan Singh Bhatar Wala Maja,Pawan Singh Bhatar Wala Maja Video,Pawan Singh Bhatar Wala,रोमांटिक सांग 2019,माजा चखादी\nDisclamer: The files here are hosted on Youtube.com, not on the https://files.mp3ko.com server and we do not upload them on our server. If you think this is an illegal file, please report it to Youtube with the video id tMLMVjb8jgo


कुंडा – टटका खबर\nइलाहाबाद हाई कोर्ट एगो याचिका के सुनवाई करत राज्य सरकार से तीन हफ्ता का भीतर जबाब देबे के कहलसि कि डी॓एसपी के हत्या का बाद दू गो आश्रित के कवना आधार पर नौकरी दिहल गइल? जबकि अबहीं ले एकही आश्रित के नौकरी देबे के व्यवस्था बा. कोर्ट में एगो औरत याचिका दाखिल कर के अपना


दिसम्बर 2015 – Anjoria\nआपन भाषा आपन गांव\nदिसम्बर 31, 2015 Editor\n– डा. अशोक द्विवेदी छोट घर-बार में हमहन क, अब समाव कहाँ नेह ऊ बा कहाँ अपनन में, ऊ लगाव कहाँ जीउ टेघरे लगे गैरन के लोर चुवला पर अब…\n– भगवती प्रसाद द्विवेदी भोजपुरी में लोकगायकी के एगो लमहर, निठाह आ बड़ा सुघर परम्परा रहल बा. खाली पचीस-तीस करोड़ भोजपुरी बोले वाला लोगने में ना, बलुक देश-विदेश के अउर…\n– बलभद्र सात पुहुत के उखड़ गइल खूँटा बेंचा गइलें स बैल दुआर कुछ दिन रहल उदास बाकिर सन्तोषो ई कम ना रहल कि अतना जोतइला के बादो निकल गइल…\nदिसम्बर 20, 2015 Editor\nभोजपुरी के शेक्सपियर कहाए वाला भिखारी ठाकुर के जन्मदिन पर वाराणसी में आयोजित समारोह में भोजपुरी कलाकार वैष्णवी के भिखारी ठाकुर सम्मान से सम्मानित कइल गइल. इनका साथही चार लोग…\nप्रेम में डूबल औरत अउर हम : दू गो कविता\n– अल्पना मिश्र (1) प्रेम में डूबल औरत प्रेम में डूबल औरत एक-एक पल-छिन सहेजत-सम्हारत रहेले। ‘कइसे उठाईं ई ‘छन’ कहाँ धरीं जतन से…’ इहे सोच-सोच के कई बरिस ले…\n– जयशंकर प्रसाद द्विवेदी हमरा मालूम न नीमन-बाउर, भर दिन कलई खोलब. हमहु बोली बोलब. चीचरी परलका कागज लाइब, दुअरा बईठ के किरिया खाइब, मंच पर चढ़के दांत चियारब, जी…\nदिसम्बर 11, 2015 Editor\nपरधानी चुनाव का दौरान गाँव पर भोजपुरी पत्रिका पाती के संपादक डा॰ अशोक द्विवेदी से भइल मुलाकात में काशी हिन्दू विश्वविद्यालय के प्रोफेसर डा॰ अवधेश प्रधान बतवलन कि मारीशस यात्रा…\nभोजपुरी फिल्म विद्रोह के शुभ मुहूर्त भइल मुजफ्फरपुर में\nजे के फिल्म्स क्रिएशन आ एस जी आर एंटरटेनमेंट के बैनर तले बने जात भोजपुरी फिल्म ‘विद्रोह’ के शुभ मुहूर्त मुजफ्फरपुर में विधायक अशोक चौधरी दिया जरा के कइलन. एह…